Apa Yang Terjadi Pada Perpustakaan Iskandariah?

Sesiapa yang main game Civilization mesti akan dengar pasal The Great Library of Alexandria. Memang penting gila bangunan ini kerana kitab oleh dapat satu teknologi percuma.

Seperti biasa, the Great Library of Alexandria (Perpustakaan Besar Alexandria) adalah benar – dibina di kota Alexandria yang terletak dalam negara Mesir semasa zaman Firaun Yunani Ptolemy II Philadelphus (285 S.M. -246 S.M.).

Kalau kalian keliru, bertenang dulu. Zaman Firaun terbahagi kepada dua: a) Firaun Qibti yang berkuasa selama beberapa alaf dan b) Firaun Yunani. Bangsa Qibti hilang Mesir Purba pada tangan Empayar Parsi semasa zaman Firaun Nectanebo II yang dikhiαηαti orang sendiri.

Pusat Ilmu Dunia

Kami berpendapat kisah ini sangat penting untuk dihayati orang Melayu, yang pernah memiliki segala-galanya sebelum hilang macam itu saja. Begini cerita Perpustakaan Besar Alexandria. Ketika zaman Ptolemy II, ilmu mula dimarhaenkan.

Mereka tidak mahu menjadi macam Firaun-Firaun Qibti, yang menjurangkan ilmu antara bangsawan dan bawahan – antara golongan berintelektual dan berfizikal.

Lalu sebuah perpustakaan besar dibina untuk menyimpan segala ilmu yang ada. Dan memang kerajaan Yunani mencapai matlamat ini… selama 600 tahun lamanya.

Kalau ikut catatan, kerajaan Yunani menyimpan lebih daripada 500,000 skrol papyrus daripada ramai cendekiawan agung seperti Aristotle, Homer, Plato dan sebagainya. Selain daripada simpanan, golongan intelektual dipelawa untuk mengajar.

Keagungan Sumber Ilmu Pada Zaman Ketandusannya

Semua orang tahu yang kota Alexandria dibina sempena Alexander the Great. Kemungkinan Perpustakaan Besar Alexandria ini dibina sebaik sahaja kota ini diasaskan. Tetapi baginda Alexander tidak meluaskan saiz dan skop perpustakaan.

Setiap pentadbiran Firaun Yunani memberi penekanan pada keperluan perpustakaan atas tujuan untuk meluaskan ilmu. Kira baguslah – Firaun Qibti membina piramid lengkap dengan mαkαm. Firaun Yunani fokus pada pembangunan sosial.

Pengurusan perpustakaan pula siap mendapat subsidi diraja lagi. Dengan subsidi ini, mereka mampu menambah kompleks untuk kegunaan masyarakat. Dan secara berperingkat perpustakaan kecil bertambah besar… lengkap dengan dewan, laman, makmal, taman dan zoo menurut catatan silam Diodorus Siculus.

Kalau kita letak pendefinisian moden, Perpustakaan Besar Alexandria boleh kira macam universiti pun ada. Institusi ini lengkap dengan segala ciri-ciri yang melayakkan gelaran universiti.

Lokasinya sangat strategik kerana terletak tidak sampai 60 kilometer daripada Sungai Nil, yang melimpah terus ke Laut Mediterranean. Dan Sungai Nil ini pula penuh dengan rumpai yang boleh digunakan untuk membuat kertas skrol (Kee, 2016).

Kerajaan Firaun Yunani cuba sehabis mungkin untuk memastikan perpustakaan ini lengkap. Ptolemy II sanggup membayar untuk dapatkan hasil karya Aristotle, yang dijulang sebagai pemikir sangat agung pada zaman itu. Karya beliau meskipun mahal sudah bersepah di banyak tempat.

Jadi kerajaan Firaun Yunani mengantar wakil mereka ke serata dunia untuk mengumpulkan manuskrip daripada budaya-budaya luar lingkaran Eropah (Tarm, 2019).

Mereka sangat lapar “manuskrip” hinggakan kapal digeledah habis bukan untuk mencari barangan terlarang – tetapi untuk memastikan manuskrip tidak diselυdυp keluar (Haughton, 2011).

Hilangnya Dahaga Ilmu

Tiada apa boleh memυsηαhkan minat masyarakat pada ilmu melainkan kedυrjαηααn politik. Apabila bercakap pasal “Firaun Yunani”, golongan yang minat sejarah sudah tahu halatujunya.

Tiba satu masa, kerajaan Firaun Yunani bergelut kuasa dengan pihak Rom yang dalam perjalanan untuk mekar menjadi sebuah empayar agung. Menghala ke arah koηflik ini, Perpustakaan Besar Alexandria sudah kurang mendapat dana.

Tanpa dana mencukupi, bekalan manuskrip yang masuk mestilah berkurangan – dan prasarana bangunan pun belum tentu dijaga dengan baik.

Kemelut politik tempatan pula mencetuskan perbalahan dalam kalangan intelektual, apabila Aristarchus of Samothrace meletakkan jawatan sebagai pentadbir perpustakaan kerana pembαsmiαη ilmuwan semasa zaman Firaun Ptolemy VIII Physcon.

Inilah punca di sebalik kehαηcuran Perpustakaan Besar Alexandria. Ada sumber menyatakan ia terbαkαr angkara Julius Caesar. Namun sumber ini tidak bersandar pada asas sejarah, barangkali bertujuan untuk membυηυh reputasi Julius Caesar sahaja.

RUJUKAN:

Haughton, B. (2011, Februari 1). What happened to the Great Library of Alexandria? World History.

Kee, S. (2016, Mei 24). The Historical Background of the Ancient Scroll. University of Dartmouth.

Tarm, N. (2019, September 5). The Great Library of Alexandria: A library whose aim was to contain a copy of every book ever written. Medium.


Prasasti Yupa Dari Kerajaan Quwitaire Maraduvur, Borneo

PRASASTI
atau batu bersurat merupakan salah satu daripada pembuktian sejarah bagi
kewujudan sebuah kerajaan lama yang sekarang banyak ditemui di dunia.  Untuk di Pulau Borneo, Prasasti Yupa yang
ditemui di Bukit Berubus, Muara Kaman, Kalimantan Timur pada tahun 1879 menjadi
bukti agung di dalam membenarkan kewujudan sebuah kerajaan kuno tertua di Pulau
Borneo iaitu Kerajaan Kutai Martadipura atau Kerajaan Quwitaire Maraduvur
(India) atau Kerajaan Kho-Thay (China).
Kewujudan kerajaan kuno ini disahkan lebih awal daripada Kerajaan Kutai
Kartanegara iaitu sekitar abad ke-4 masihi.

Tulisan
yang terdapat pada tujuh batu Prasasti Yupa menunjukkan ianya ditulis dengan
menggunakan sistem tulisan yang dikenali sebagai Tulisan Pallava di dalam
bahasa sanskrit.  Tulisan Pallava adalah
satu sistem tulisan abugida yang mana ia hanya digunakan oleh para Brahman atau
sami-sami Brahman pada kurun ke-4 masihi.
Berdasarkan kepada inilah juga dinyatakan bahawa kerajaan terawal yang bertapak
di Pulau Borneo ini mempunyai pengaruh Hindu di dalam pemerintahannya.

Menariknya
mengenai prasasti yupa ini adalah bagaimana ketujuh-tujuh batu bersurat yang
ditemui sebenarnya menceritakan satu-persatu mengenai letak duduk kerajaan kuno
ini dimulai dengan pengasas dan salsilah raja-raja sehinggalah kepada sistem
pemerintahannya yang meliputi kehidupan sosial, agama, budaya, ekonomi
sehinggalah zaman kegemilangan kerajaan itu sendiri.

Berdasarkan
kepada Yupa ini menunjukkan bahawa pengasas kepada Kerajaan Kutai itu dimulai
oleh seorang pembesar dari Kerajaan Champa yang bernama Ga-Dong-Ga atau
Kudungga.  Pada peringkat awal
tertubuhnya kerajaan ini corak pemerintahannya masih lagi mengamalkan
pemerintahan berbentuk kepada suku dengan penglibatan masyarakat tempatan yang
mengamalkan animisme.  Sehinggalah
apabila Kudungga digantikan oleh puteranya yang bernama Aswawarman baharulah
ianya menjadi sebuah kerajaan yang tersusun yang mana legasi pemerintahannya
hanya meliputi keluarga Kudungga sahaja.

Raja
Aswawarman dijelaskan turut digelar dengan nama Wangsakerta iaitu yang
bermaksud “pembentuk keluarga”.  Digelar
sedemikian rupa kerana Raja Aswarmanlah sebenarnya pembentuk kerajaan kuno ini
dengan mempunyai pengaruh hindu di dalam pemerintahannya.  Sebagai raja yang pertama pada waktu itu maka
tidak hairanlah sekiranya di dalam transkrip yupa turut menggelarnya sebagai
Dewa Ansuman atau Dewa Matahari.  Iaitu
satu bentuk puji-pujian bagi mengangkat status raja yang disembah oleh rakyat
pada masa itu.

Semasa
pemerintahan Raja Aswawarman ini turut diceritakan mempunyai satu upacara yang
dikenali dengan nama upacara Aswamedha.
Upacara Aswamedha merupakan satu upacara pelepasan kuda secara
besar-besaran bagi menentukan batas-batas sempadan wilayah kerajaan kuno pada
waktu itu.

Penerus
legasi Raja Aswawarman adalah seorang yang bernama Mulawarman.  Dikatakan pada zaman pemerintahan Raja
Mulawarman inilah kerajaan kuno ini mencapai zaman kegemilangannya.  Empayarnya menjadi semakin luas dan limpahan
ekonominya cukup banyak sehingga mampu memakmurkan rakyatnya.

Selain
sebagai raja agung, Raja Mulawarman juga disifatkan sebagai seorang raja yang
pemurah dan dermawan.  Dicatatkan raja
agung ini pernah menderma 20,000 ekor lembu untuk kegunaan para sami brahman
yang mengepalai kuil-kuil suci iaitu yang dipanggil “Vaprakcvara”.  Di kuil suci inilah rakyat kerajaan ini
menyembah dewa Siva, salah satu tuhan masyarakat Hindu.

Selepas
zaman keagungan Raja Mulawarman, kerajaan kuno ini dikemudi secara legasi oleh
keturunannya iaitu seramai 18 orang kesemuanya.
Dan zaman kejatuhannya walau tidak dicatatkan di dalam prasasti yupa
sebaliknya direkodkan di dalam satu lagi sejarah kerajaan lama di Borneo iaitu
yang dikenali sebagai Kerajaan Kutai Kartanegara.

Menurut pensejarahannya, kerajaan awal kutai kuno ini mengalami kekalahan perang sewaktu pemerintahan raja yang terakhir iaitu yang dikenali dengan nama Raja Dharma Setia. Raja kutai kuno ini kalah kepada satu lagi kerajaan jiran yang berada di kawasan yang sama iaitu Kerajaan Kutai Kartanegara yakni ketika pemerintahan Aji Pangiran Anum Panji Mendap.  Sejak itu kutai kuno yang dikenali dengan nama Kutai Martadipura atau Quwaitaire Maraduvur hilang dan menjadi sebahagian pembentuk Kerajaan Kutai Kartanegara yang ibukotanya berada di Tanjung Kute.  Legasi pemerintahannya juga berlainan iaitu tiada kaitan dengan salsilah Ga-Dung-Ga, pengasasnya.    Sehingga sekarang Prasasti Yupa bukti kewujudan Kerajaan Quwitaire Maraduvur, kerajaan paling tua di Borneo masih lagi terpelihara dan dipamerkan secara ekslusif di Muzium Nasional, Jakarta, Republik Indonesia.

-HB-

#kameksayangSarawakbah!

RUJUKAN:


Empayar Yang Bernama Hotak Hang… Ehh Hotak Khan

Di dalam potret ini adalah Mirwais Hotak Hang.. eh, Khan.. pengasas kepada sebuah dinasti dan empayar yang bernama.. Empayar Hotak.

Empayar Hotak adalah sebuah empayar yang memiliki usia yang sangat pendek. Tapi, aku selalu tegaskan, pendek umur tak bermakna lemah! Kecuali dalam hal ehwal rumah tangga, kalau pendek lemah lah.

Empayar yang pendek umur ini pernah mengalahkan tentera Parsi dan tentera Turki yang kuat dari Empayar Safawiyah dan Uthmaniyah tau, Empayar Hotak adalah salah satu empayar yang tak famous dan kurang dikenali kerana betapa pendeknya zaman itu. Power tapi cepat kepenatan, kepala hotak betul.

Dinasti Hotak yang diasaskan oleh Mirwais Hotak Khan dari suku Pashtun ini hanya memerintah selama 29 tahun, di mana secara faktanya ia hanya wujud sebagai sebuah empayar untuk tempoh selama tujuh tahun sahaja.

Semasa zaman “The Gunpowder Empires” (Uthmaniyah, Safawiyah dan Mughal), wilayah di sekitar kawasan Afghanistan menjadi medan pe-rang antara tiga empayar Muslim yang besar ini. Sebelah barat mewakili hemisfera Parsi adalah Empayar Safawiyah.

Manakala di sebelah timur mewakili hemisfera Indus adalah Empayar Mughal dan di sebelah utara adalah Kekhanan Bukhara yang dikuasai suku Uzbek dan dinaungi sebagai proksi oleh Empayar Uthmaniyah sebelum akhirnya mereka turut memerangi dan mengalahkan tentera Uthmaniyah.

Ketiga-tiga empayar ini saling berpe-rang untuk menguasai Afghanistan.
Menjelang akhir abad ke-17, sebahagian besar wilayah Afghanistan berada di bawah kawalan Empayar Safawiyah, antaranya termasuklah Kandahar, wilayah yang sebelum itu direbut oleh Safawiyah dari tangan Mughal.

Safawiyah adalah sebuah empayar pemerintahan dinasti Muslim Syiah yang meraih banyak sokongan, pengiktirafan dan kekuatan berkat dari usaha memainkan peranan sebagai pembela orang Islam Syiah. Empayar Safawiyah berusaha mempengaruhi populasi serantau untuk didakwah hingga memeluk agama Islam beraliran Syiah.

Situasi ini melibatkan berbagai kes diskriminasi terhadap Muslim Sunni di dalam di Parsi dan dibalas oleh Uthmaniyah dengan mengharamkan sebarang amalan ibadat yang bercirikan cara Syiah di Anatolia, kesannya turut melemahkan pergerakan tarekat-tarekat Sufi di Turki.

Suku Afghan / Pashtun yang menetap di sekitar Afghanistan kebanyakannya adalah Muslim Sunni. Diskriminasi Syiah terhadap mereka mengakibatkan berlakunya pemberontakan di wilayah tersebut.

Pemberontakan ini telah dihancurkan dengan kejam oleh gabenor wilayah timur Safawiyah, Gurgin Khan. Pada tahun 1709, Mirwais Hotak Khan mengetuai pemberontakan di wilayah Kandahar.

Pada bulan April, Mirwais Hotak dan pengikutnya menye-rang pasukan Parsi di bawah Gurgin Khan semasa mereka berada di luar kota. Majoriti tentera Safawiyah di wilayah itu dibantai, Gurgin Khan turut tidak terlepas.

Suku Afghan di bawah Mirwais Hotak merebut kota itu dan Mirwais dipilih sebagai pemimpin di Loy Jirga. Wilayah Kandahar telah merdeka dari cengkaman Safawiyah dan g dalam pertempuran walaupun mereka hanya mampu bertahan selama 29 tahun.

Pada kemuncak pemerintahannya, Hotak menguasai sebahagian besar Afghanistan dan Iran. Sepanjang 29 tahun itu, Hotak hanya menguasai Iran untuk tempoh selama 7 tahun.
Jika kita mengikut kiraan secara telus, sesungguhnya ini bermakna Empayar Hotak benar-benar sebuah empayar yang berdiri selama tujuh tahun. Dari tujuh tahun ini, Hotak berada di puncak selama kurang dari tiga tahun.

Dinasti Hotak adalah sebuah empayar yang bermula sebagai pemberontak terhadap Empayar Safawiyah. Kemudian mereka memerintah Kerajaan Kandahar. Setelah itu, Hotak memerintah sebuah kerajaan besar yang terdiri daripada sebahagian Afghanistan dan Iran.
Tidak lama kemudian, Dinasti Hotak kembali hanya memerintah Kandahar sahaja.

Kurang dari satu dekad selepas itu, Dinasti Hotak disingkirkan sepenuhnya dari kekuasaan.
Semua ini berlaku dalam masa kurang dari tiga dekad. Itulah yang menjadikan Dinasti Hotak begitu menarik.


Fatimah Al– Fihri: Pembina Universiti Pertama Dunia

DIALAH Fatimah al-Fihri, wanita yang mendirikan universiti pertama di dunia. Tidak hanya sekadar pemberi idea mengenai universiti ini malah penentuan lokasinya juga berasal dari rancangan beliau. Kehadiran universiti pertama di dunia ini mengubah wajah seluruh pendidikan tinggi dunia selamanya.

Tidak perlu menunggu lama, universiti ini membina
pengaruh yang amat besar bagi dunia pendidikan di wilayah Timur Tengah, bahkan
sehingga ke Tamadun Eropah. Ada dikalangan lulusan terbaik dari universiti
membuat revolusi pendidikan dan kesarjanaan di Eropah.

Universiti pertama di dunia ini bernama Universiti
Al-Qarawiyyin.

KENALI BELIAU.

1- Fatimah al-Fihri adalah seorang janda kaya yang bertekad
menggunakan harta warisannya untuk sesuatu yang berbeza. Fatimah berhijrah
dengan keluarganya dari Tunisia ke bandar Fez, Morocco pada awal kurun ke-9.
Fez merupakan bandar yang berpengaruh dalam dunia Islam disebabkan kekayaan
budaya dan menjadi tempat pencambahan ilmu pengetahuan dengan pesat pada ketika
itu.

2- Bapanya Mohammad Bin Abdullah Al-Fihri merupakan seorang
ahli perniagaan yang berjaya selepas mengharungi kesukaran dan bergelut dengan
kesusahan. Sewaktu beliau meninggal, beliau meninggalkan banyak harta dan
diwariskan kepada Fatimah dan adik perempuanya yang bernama Mariam.

SUMBANGAN FATIMAH DAN MARIAM.

1- Hati budi dan sikap dermawan yang ditonjolkan oleh
arwah bapa mereka diwarisi oleh Fatimah dan Mariam jua. Sebuah Masjid didirikan
dan dinamakan Masjid Al-Qarawiyyin dan direkodkan antara masjid terbesar di
Afrika Utara pada waktu itu dan disusuli bersama tercetusnya wawasan Fatimah
untuk mendirikan universiti pertama dunia bermula. Fatimah dan Mariam
kemudianya membina Masjid Andalusian sebagai tempat beribadat yang baru apabila
melihat Masjid Fez tidak dapat menampung jumlah pengunjung yang bertambah.

2- Pada tahun 859, di kota Fez, Morocco, Fatimah
mendapatkan keizinan dari penguasa tempatan untuk mendirikan sebuah universiti.
Tidak ramai sebenarnya menjangkakan perkara yang dilakukan oleh Fatimah pada
waktu itu adalah suatu perkara yang akan mengubah wajah pendidikan dunia
selamanya.

3- Berdasarkan UNESCO dan Book Guinness World Records, Universiti Al-Qarawiyyin adalah universiti pertama dan juga tertua yang memberikan gelaran bagi para lulusannya. Universiti ini menjadi tempat pengajian ramai sarjana Islam dan Eropah.

PENGAJIAN TERKINI DAN MELAHIRKAN TOKOH.

1- Dipercayai kewujudan universiti ini membolehkan formula Algebra mula dapat diperhalusi, disimpulkan dan dikembangkan berikutan di universiti ini tempat berkumpulnya cerdik pandai yang ada pada era tersebut. Terdapat ramai pelajar yang mendaftar dari pelbagai pelosok dunia. Ini disebabkan universiti ini tidak hanya menawarkan subjek pelajaran berbentuk keislaman sahaja.

2- Universiti Al-Qarawiyyin juga menawarkan bidang kursus dengan subjek pendidikan yang lebih luas. Subjek seperti matematik, astronomi, astrologi, fizik, puisi, dan kesasteraan. Inovasi ini merupakan perkara yang penting bagi universiti untuk dilihat dengan lebih luas bukan sekadar menjadi sekolah keagamaan. Perkara ini juga menjadi titik perkembangan dalam sejarah pendidikan universiti dan menarik sarjana terkenal seperti Leo Africanus dan Ibnu Khaldun. Inovasi ini dijadikan model, supaya dapat diikuti dan merubah struktur pendidikan tinggi di seluruh dunia.

3- Universiti ini amat terkenal bukan sahaja pelajar yang dating dari negara Islam tetapi jua disebabkan pendidikan di Universiti Al-Qarawiyyin tidak mewajibkan pelajar untuk mengambil pelajaran agama, Pelajar bukan Islam berpusu-pusu ingin datang belajar dan mendaftar sebagai salah seorang penuntut disitu. Antara penuntut universiti yang akhirnya terkenal adalah Gerber Auvergne yang kemudianya dimasyurkan sebagai “Pope Sylvester II”. Bukan, beliau tidak berdakwah dan mempelajari ajaran Kristian di universiti ini. Tetapi beliau adalah cerdik pandai yang berjaya mengkaji dan memperkenalkan sistem nombor Arab dan angka sifar ke Eropah.

4- Secara tidak langsung, perpustakaan Al-Qarawiyyin juga
merupakan perpustakaan tertua di dunia yang pernah direkodkan. Menyimpan banyak
naskah asal ilmuan Islam seperti Muwata Imam Malik, Seerah Ibni Ishaq dan
transkrip Muqadimmah karya Ibnu Khaldun selain menempatkan Al-Quran dari kurun ke-9.

DAN akhirnya, apa yang dilakukan oleh Lembaga Pendidikan Universiti  terbukti menjadi revolusi bagi pendidikan masyarakat
manusia, berkembang melampaui zamannya, dan tidak terbatas pada penduduk Afrika
Utara saja, tapi menjadi model utama di seluruh dunia.

Terima kasih Fatimah dan Mariam.

SUMBER:

1- Fatima al-Fihri: Founder of World’s Very First University. https://www.whyislam.org/muslim-heritage/fatima-al-fihri-founder-of-worlds-very-first-university/

2- The
oldest library in the world just opened to the public — here’s a look inside. https://www.businessinsider.com/inside-al-qarawiyyin-the-oldest-library-in-the-world-2016-6/?IR=T


Teduduknya Herodotus Memikirkan Asal Usul Sumber Air Sungai Nil

“Misteri sumber Sungai Nil sudah menjadi cabaran selama tiga milenium lamanya.”

Berikut merupakan petikan yang dinukilkan oleh Christopher Ondaatje, menerusinya karyanya Journey to the Source of the Nile (1998) yang membahaskan mengenai asal usul sumber air Sungai Nil. Ada benarnya apa yang diperkatakan oleh Christopher dalam hal ini. Mana tidaknya, persoalan dan misteri mengenai dari mana titik bermulanya deruan air yang ‘menghidupkan’ Sungai Nil ini sudah menjadi misteri buat zaman berzaman. Malahan misteri ini telah mendorong Herodotus yang terkenal dengan gelaran ‘Bapa Sejarah’ untuk ‘turun padang’ bagi merungkai sendiri teka-teki disebalik sumber Sungai Nil, Herodotus mencatat:

“Berkenaan dengan sumber Sungai Nil, saya tidak menemui di antara semua orang yang saya soal, sama ada orang Mesir, Libya mahupun Yunani, bahawa mereka mengaku mempunyai pengetahuan (sumber Sungai Nil), kecuali seorang sahaja. Dia adalah jurutulis yang menyimpan senarai harta suci Athene di kota Sais, dan dia nampaknya tidak bersungguh-sungguh apabila dia berkata bahawa dia mengenali mereka dengan baik.”

Sedang Herodotus bertungkus lumus menggali jawapan bagi menjawab persoalan ini, beliau bertemu dengan seorang lelaki yang mendakwa bahawa dirinya memiliki jawapan kepada persoalan yang bermain di minda Herodotus itu. Herodotus mencatatkan jawapan yang keluar daripada mulut lelaki itu:

“Antara Syene, yang merupakan sebuah kota di Thebes, dan Elephantine, terdapat dua bukit dengan puncak kon yang tajam; nama yang satu ialah Crophi, dari Mophi yang lain. Di tengah-tengahnya terdapat mata air Sungai Nil, mata air yang adalah mustahil untuk difahami. Separuh daripada air mengalir ke utara ke Mesir, separuh selatan ke Habsyah (Ethipoia).”

Pun begitu, Herodotus dikhabarkan langsung tidak berpuas hati dengan jawapan yang dilontarkan oleh lelaki itu. Dihantui dengan rasa tidak puas hati telah mendorong Herodotus untuk berlayar ke bahagian selatan Sungai Nil yang dipercayai bakal menghadirkan jawapan yang beliau inginkan. Namun, setibanya beliau di Elephatine (Aswan), para penduduk memaklumkan kepada Herodotus bahawa perjalanannya untuk berlayar ke Selatan masih lagi jauh. Setelah mendapat tahu berkenaan jarak yang jauh seperti yang beliau tulis “40 hari berlayar”, Herodotus seolah-olah terduduk mengalah dalam menjawab persoalan berhubung Sungai Nil itu. Akhirya, Herodotus membuat kesimpulan:

“Berkenaan sumber Sungai Nil, tiada sesiapa mampu berikan sebarang penjelasan.”

RUJUKAN:

Herodotus, Sélincourt De Aubrey, & Marincola, J. (2003). In The histories. essay, Penguin Books.

Sanders, N., & Woollams, I. (1983). Journey to the source of the Nile. Sanders Pub.

Armayor, O. K. (1978). Did Herodotus Ever Go to Egypt. Journal of the American Research Center in Egypt, 15, 59–73. https://doi.org/10.2307/40000131


Fidji Simo Yang Membuat Avatar Facebook

Dunia hanya nampak Mark Zuckerberg saja apabila berbicara tentang Facebook. Sejujurnya Zuckerberg tidak membina empayar ini seorang diri. Beliau dikelilingi orang-orang kanan yang begitu pintar.

Mereka bermula dengan matlamat untuk menghubungkan silaturahim antara masyarakat. Tawaran yang lebih menarik menjatuhkan semua pesaing relevan, dan Facebook mendominasi sebagai platform media sosial yang disukai.

Tidak pelik sekarang ini, Facebook menjadi realiti maya untuk keperibadian pengguna yang hantaran dan komen tidak lagi perlu ditaip.

Bermula sekecil-kecil maklumat dan asal-usul, media sosial seperti Facebook telah berintegrasi dengan permainan dan kerjaya pun.

Ramai orang membina empayar perniagaan melalui Facebook, daripada penjaja tepi jalan hingga pencipta kandungan seperti Nuseir Yasin.

Semuanya kerana orang-orang kanan Zuckerberg terutamanya Chris Cox yang dianggap orang kedua paling berkuasa (Wagner, 2018).

Cox bertanggungjawab menguruskan produk-produk syarikat seperti Facebook, Instagram, Messenger, WhatsApp dan sebagainya. Tanggungjawab Cox menjana Facebook AS$40 bilion hanya daripada iklan saja.

Apabila berundur dari Facebook, Cox meninggalkan kelompangan yang tidak mampu diisi sesiapa. Zuckerberg membahagikan tanggungjawab Cox untuk diuruskan empat jabatan.

Salah satu jabatan tersebut diketuai Fidji Simo, seorang wanita 35 tahun dari Perancis.

Simo naik dalam hierarki korporat Facebook bukan sekadar dengan senyuman. Beliau juga menjadi ahli lembaga pengarah bagi syarikat hiburan Cirque du Soleil dan pertubuhan Women in Product.

Sebelum ini beliau menjadi Naib Presiden Facebook yang menguruskan Monetisasi, Permainan dan Video. Namun sekarang, beliau mengetuai sebuah jabatan Facebook bernama Facebook App.

Penunjuk Emosi Baru

Selama ini Facebook hanya memberikan mempunyai tiga tawaran untuk pengguna tunjukkan perasaan.

Dan ada juga menggunakan meme, sambil berkata diri mereka legend.

Sekarang Facebook menawarkan cara baru untuk tunjukkan emosi. Sama seperti Bitmoji (Snapchat) dan Memoji (Apple), Facebook membangunkan produk baru bernama Avatar yang boleh digunakan secara luas.

Menurut Fidji Simo, semakin ramai menggunakan rangkaian atas talian – maka mereka mesti boleh luahkan diri sepenuhnya (Lee, 2020). Jadi dengan adanya avatar, pengguna ibaratkan “meletakkan diri” dalam alam maya supaya reaksi masing-masing dilihat ramai.

Cara untuk buat Avatar pun mudah saja:

1. Buka app Facebook di telefon pintar. Tekan “More”.

2. Turun dan cari “See More”.

3. Pilih Avatar

Dan layari untuk buat Avatar sendiri berdasarkan cita rasa masing-masing.

Sesudahnya siap, Avatar sudah boleh digunakan.

Berikut ialah contoh cadangan reaksi Avatar saya.

Semua ini boleh digunakan dalam komen. Andai kata ada berita menarik atau perkongsian pelik dari ahli politik, tentu sekali Avatar sesuai digunakan untuk menggambarkan perasaan kalian.

Tidak pasti sejauh mana cetusan Simo boleh pergi. Tetapi status sebagai produk baharu semestinya ada tarikan yang besar.

Semua ini merupakan sebahagian daripada usaha Facebook untuk kekal relevan. Semakin lama Facebook berdepan dengan cabaran baru. Peralihan generasi boleh membuatkan Facebook ditelan zaman, yang mungkin mahu rangkaian sosial lebih peribadi atau pro-perniagaan.

Malah dengan industri komputer semakin maju, Facebook mesti memperbaharui sistemnya. Disebabkan itulah Facebook kerap menukar rekaan paparan, dan juga mempelbagaikan perkhidmatan.

Mungkin satu hari Facebook akan ketinggalan zaman – mungkin tidak. Pengendalian Zuckerberg lebih kepada pembaharuan; jadi ia amat membantu Facebook mengharungi masa.

RUJUKAN:

Lee, A. (2020, Mei 18). Facebook launched its Bitmoji-like Avatars. Here’s how to make yours. CNN.

Wagner, K. (2018, Mei 8). Chris Cox is becoming Facebook’s most important executive not named Mark Zuckerberg. Vox.


Manusia Kalau Lumba Lari Dengan T-Rex, Siapa Menang?

Normal bagi sesiapa yang menonton siri Jurassic Park atau Jurassic World menjerit melihat watak-watak dua siri filem berkenaan berlari sambil dikejar dinosaur. Ramai merasakan menerusi dua siri filem ini, manusia merupakan mangsa mudah dinosaur terutama reptilia maging bernama Tyranosaurus rex. Tetapi saintis mendedahkan manusia boleh saja berjalan pantas mengatasi haiwan karnivor itu.

Untuk menguji teori ini, sekumpulan saintis menjadikan model fosil T-rex yang dipanggil Trix sebagai model pilihan mereka. Trix ialah fosil T-rex yang kini menjadi bahan pameran Muzium Negara Sejarah Alam Semulajadi Belanda. Dan hasil analisis model mendedahkan satu keputusan yang mengejutkan.

Analisis model mendedahkan kelajuan dinosaur semasa berjalan ialah sekitar 4.6 km sejam, kurang separuh daripada analisis sebelumnya. Sementara purata kelajuan manusia semasa berjalan ialah sekitar 4.8 hingga 6.4 km sejam. Pada mata kasar, ini menunjukkan manusia boleh mengatasi T-rex sekurang-kurangnya dari aspek berjalan.

Penyelidik dari Universiti Free, Amsterdam, Pasha van Bijlert memberitahu keputusan analisis sebelum ini hanya mengambil kira faktor kaki tanpa mengambil kira faktor ekor. Atas sebab itulah, keputusan kelajuan dinosaur sebelum ini lebih tinggi. Tetapi dengan mengambil kira soal ekor, ia hampir sama dengan haiwan-haiwan lain.

Dalam satu laporan kajian sebelum ini, kaki T-rex dicipta bukan untuk berlari tetapi untuk berjalan dan lebih berkesan untuk jangka masa panjang. Tambah van Biljert, ekor T-rex seperti Trix mengeluarkan banyak daya untuk mendorong badan bergerak ke hadapan.

Pergerakan ekor sebegini memberi kesan kepada cara T-rex berjalan sekaligus mendorongnya berjalan dan mencapai purata kelajuan berjalan tanpa menggunakan banyak tenaga. Selain itu, ia turut memberi kesan kepada T-rex bila ia cuba berlari laju.

Analisis kajian sebelum ini mendedahkan T-rex mampu berlari dengan kelajuan 27.7 km sejam. Tetapi dengan berlari pantas, ia memberi tekanan besar kepada kaki mereka, Menerusi analisis Trix, bahagian ekor T-rex dapat mengurangkan tekanan pada bahagian kaki semasa ia berjalan atau berlari.

Jadi, manusia boleh mengatasi T-rex dengan hanya berjalan kaki tetapi ada satu syarat. Jika anda tidak boleh berjalan laju macam pelari pecut seperti Khairul Hafiz Jantan atau Usain Bolt, lupakan saja idea itu dan buka langkah seribu!

RUJUKAN:

Carpineti, A. (2021). Humans Could Probably Outpace A T. Rex, Even At Walking Speed. IFLScience.


Kucing Dipasangkan Roket – Taktik Pelik Perang Abad Ke-16

Zaman Pertengahan dianggap satu zaman pelik bagi orang Barat. Daripada tabiat kebersihan yang tidak memuaskan sehinggalah amalan pelik dalam pelbagai perkara termasuk keagamaan dan perubatan, ramai pasti menggaru kepala. Di medan perang pula, idea pelik seperti roket kucing dicanang sebagai senjata peperangan!

Idea sebegini sudahlah pelik tetapi tidak berperikemanusiaan. Tetapi bagi pakar artileri Jerman, Franz Helm, ia dianggap munasabah. Ini kerana dalam kepalanya, ia boleh membantu pihak yang menyerang atau mengepung memusnahkan sesebuah bandar atau istana.

Helm bukan sebarang orang. Beliau pernah berkhidmat bersama beberapa kerajaan dan figura yang menentang usaha perluasan kuasa Turki Uthmaniyah di Eropah. Helm pernah berkhidmat di bawah panji Charles V (Empayar Rom Suci dan Austria) dan tiga orang duke iaitu Albert V, Louis X dan William IV (Duchy of Bavaria).

Beliau juga turut menulis panduan peperangan yang bertajuk Buch von den probierten Künsten. Panduan berkenaan taktik pengepungan ini hanya diterbitkan pada 1625 tetapi ia sudah lama diketahui oleh ramai orang ketika itu. Kebanyakan taktik yang disentuh membabitkan penggunaan meriam dan bahan letupan termasuk yang aneh seperti roket kucing.

Resepi untuk roket kucing mudah. Pertama, hasilkan karung kecil persis anak panah api. Kedua, dapatkan seekor kucing dari istana atau bandar yang mahu ditakluk. Ketiga, ikat karung pada si kucing dan sediakan api kecil pada karung sebelum melepaskan kucing ke kawasan sasaran. Si kucing akan berlari ke mana-mana tempat tersorok yang boleh dicarinya termasuk tempat mudah terbakar seperti kandang jerami.

Tanpa si kucing sedar, ia membantu pihak penyerang membakar bandar atau istana sasaran mereka.Tetapi ia boleh saja memakan diri sekiranya si kucing berlari ke arah pihak penyerang dan melakukan kemusnahan terhadap mereka.

Bagi Pengarah Perkhidmatan Penyelidikan dan Koleksi Khas, Universiti Pennsylvania, Mitch Fraas, idea sebegini bersifat pendek akal, Beliau percaya ia tidak pernah digunakan dalam peperangan dan jika ada sekalipun, ia pastinya akan memakan diri.

Tetapi Helm bukan orang pertama yang menggunakan kombinasi api dan haiwan untuk memusnahkan pihak lawan. Di China, Dinasti Song menggunakan lembu yang dibakar sebagai cara memusnahkan jambatan. Sementara Olga of Kiev pula menggunakan burung-burung yang diikat dengan bara api sebagai cara memusnahkan sebuah perkampungan pada abad ke-10.

RUJUKAN

Fitzgerald, C. (2021, 1 September). 16th Century Rocket Cats: Brilliant Warfare Tactic Or Terrible Idea?. War History Online.


Padah Penyakit Teruk Yang Membaham Kalau Cuci Kemaluan

Kepada perempuan, jangan cuci kemaluan anda.

Haa sudah. Dah kenapa cakap macam ni? Dah tu kalau buang air kecil dan besar tu tak patut cuci ke? Bab dua benda tu kena cuci la. Maksud saya dengan benda ni ialah cuci faraj. Kita sebenarnya sangaaaaaat tak digalakkan daripada cuci faraj. Baik cuci dengan sabun, mahupun cuci dengan air paip tak kisahlah alasan korang sebab nak kebersihan faraj, ada masalah keputihan ke jangkitan kulat ke apa ke. Jangan. Cuci. Faraj. Kenapa tak boleh cuci?

Sebelum kita masuk ke situ, kita kena cerita dulu satu konsep ni. Bila kita cerita pasal ekosistem dan habitat, kita akan teringat pasal flora dan fauna di sesuatu tempat. Contoh kat satu kawasan hutan tu ada rumput. Rumput ni dimakan rusa. Rusa pula dimakan harimau. Harimau takde benda yang makan dia, tapi bila dia mati, cacing, ulat dan kuman akan makan dia untuk reputkan dia jadi zat tanah. Inilah ekosistem dalam satu habitat.

Tapi benda ni kita panggil sebagai makrohabitat atau makrobiom, sedangkan kita juga ada mikrobiom, merujuk pada habitat sebegini tapi pada skala halus. Conto terbaik kita boleh lihat ialah tanah. Dalam 1 cm persegi tanah tu ada berjuta juta hidupan dalamnya. Anak cacing, kulat, kuman, semua ada.

Kemudian, interaksi sesama hidupan ni juga akan wujudkan dinamik kehidupan. Contoh macam,cacing kerawit dan manusia, kita panggil dinamik parasit. Satu dapat kebaikan, satu dapat keburukan. Tapi, ada yang dua dua dapat kebaikan macam lebah dan bunga. Lebah dapat madu, bunga dapat sebarkan debunga dia. Kita panggil benda ni sebagai mutualism.

Dalam faraj anda anda ada berjuta juta kuman yang tinggal di situ dan mewujudkan mikrobiom. Walaupun kita panggil kuman, tapi kebanyakan daripada diorang ni mewujudkan interaksi mutualism dengan kita. Kita panggil dia kuman baik. Dua dua dapat manfaat. Kuman dapat makanan, kita pulak dapat perlindungan daripada kuman jahat. Haa macam mana tu?

Setiap kuman ni ada preference kadar pH tersendiri termasuk kuman jahat. Faraj korang ni pun ada kadar pH tersendiri, tapi yang kawal kadar pH ni ialah kuman baik ni. Kemudian, ada juga kuman baik yang hasilkan bahan beracun dekat kuman lain, tapi bukan untuk kita. Kiranya kuman baik ni penghadang kuman jahat.

Jadi bila korang cuci faraj korang, korang sebenarnya cuci sekali kuman baik yang ada dalam faraj tu. Jadi bila kuman baik ni takde, memang kuman jahat datang bermaharajalela lah dalam faraj tu buat pesta situ sini. Elok elok niat korang nak cuci faraj sebab masalah keputihan lah apa lah, sekali jadi makin teruk. Sebab benda ni lah doktor selalunya tak galakkan perempuan cuci faraj korang. Dia sama macam antibiotik. Bila selalu sangat makan antibiotik lama lama kita akan sakit perut, sebab antibiotik bunuh sekali kuman baik dalam usus kita.

Sebab tu kalau korang jumpa doktor sakit puan sebab masalah faraj, mereka memang akan haramkan korang daripada cuci melainkan ada sebab kukuh kena cuci.

Nak tahu dengan lebih lanjut tentang fakta aneh sains biologi dan haiwan? Cuba korang baca buku BIOLOGIA terbitan kami. Link pembelian: https://bit.ly/3D8GXh4


United Nations. Balance of Power. Jerusalem

Seperti yang dijangka, Majlis Keselamatan Pertubuhan Bangsa-Bangsa Bersatu (UN Security Council – UNSC) sebulat suara mengecam kenyataan Trump yang mengiktiraf Jerusalem/Baitulmaqdis sebagai ibu negara Israel. Sebuah resolusi akan diusul selepas perjumpaan Liga Arab dan OIC pada minggu ini.

UNSC terdiri daripada 5 anggota tetap (US, Rusia, China, UK, Perancis) dan 10 anggota tidak tetap (Belanda, Bolivia, Ethiopia, Itali, Jepun, Kazakhstan, Mesir, Senegal, Sweden, Ukraine dan Uruguay). Susulan kecaman UNSC, Nikki Haley, duta US ke PBB menegaskan bahawa “US has not advocated changing any of the arrangements at the Temple Mount/Haram al-Sharif. The president specifically called for maintaining the STATUS QUO at the holy site”. Trump yang makan, Haley pula yang basuh pinggan.

“La… itu semua wayang je… PBB kan boneka Zionis-Freemason-Illuminati… tu semua undang-undang buatan manusia dibuat untuk kaburi mata dunia.”

Pernahkah anda terfikir, sekiranya tidak wujud undang-undang antarabangsa dan so-called komuniti antarabangsa (“international community”), Israel sudah pun memiliki Jerusalem secara sah selama 50 tahun sejak 1967.

Macam zaman dulu-dulu Mongol nak menakluk Baghdad atau Tentera Salib nak menakluk Baitulmaqdis, mereka tak perlu persetujuan daripada sesiapa. “Might is right”. Siapa kuat dia benar.

Undang-undang antarabangsa tidak diwujudkan untuk mengeksploit umat Islam seperti naratif teori konspirasi. Undang-undang diwujudkan untuk membela pihak yang lebih lemah. Kalau nak menegakkan keadilan melalui perlawanan “brute force”, tentera Arab (gabungan Mesir-Syria-Jordan) ketika tahun 1967 yang berada dalam keadaan paling “fit” pun dikalahkan oleh Israel, apatah lagi dengan keadaan hari ini yang berpecah, lemah dan mundur dari segi teknologi dan strategi.

Tapi kerana adanya sistem PBB, segengster-gengster Israel pun tak berani langgar Resolusi UNSC ke-478 tahun 1980. Maka Israel main taktik kotor iaitu memperluaskan penempatan (“settlement”) Yahudi di Jerusalem Timur dan Tebing Barat dengan harapan ia akan mengubah demografi penduduk di Jerusalem Timur dan Tebing Barat dan membolehkan Israel menjadi pemilik kawasan tersebut secara sah menurut undang-undang antarabangsa.

Namun perancangan Israel terganggu dengan Resolusi 2334 Disember 2016 yang mengecam penempatan Israel. Netanyahu punya bengang sampai menggantungkan hubungan kerja dengan beberapa anggota UNSC yang menyokong resolusi tersebut. Kalau undang-undang antarabangsa tidak berkesan, tak perlulah dia bengang.

Hakikatnya undang-undang dan rejim antarabangsa telah membentuk satu “normative constraint” ke atas tindak tanduk negara. Ini adalah hujah konstruktivisme dalam teori hubungan antarabangsa (ayat ini ditujukan kepada pelajar IR, kalau tak faham pun tak apa). Perasan tak sebelum Perang Iraq, kedua-dua pihak Bush dan Saddam merayu kepada PBB walaupun mereka tahu perang tak dapat dielakkan, kerana mereka sedar PBB itu mempunyai autoriti dan “moral ground” yang lebih tinggi.

Masalah PBB ialah ia kurang berkesan (“ineffective”), bukannya tidak berguna (“useless”). Resolusi tidak dapat dikuatkuasakan kerana tidak wujud penguatkuasa (“enforcer”) mutlak di peringkat antarabangsa. Tiada satu kuasa besar yang mampu menguatkuasakan undang-undang sebagaimana kerajaan menguatkuasakan undang-undang di dalam negara. Yang ada hanya beberapa kuasa besar yang setara dari segi kekuatan.

Di UNSC, kelima-lima anggota tetap mempunyai kuasa veto untuk menghalang penguatkuasaan resolusi. Resolusi hanya dapat jalan sekiranya wujud konsensus di kalangan kuasa-kuasa besar. Jadi selalunya resolusi melibatkan kecaman ke atas Syria atau Korea Utara akan diveto oleh Rusia dan China, manakala resolusi melibatkan kecaman ke atas Israel akan diveto oleh US. Masing-masing nak melindungi sekutu mereka.

Walaupun konsensus sukar dicapai, tapi bukannya tak mungkin dicapai. Ia bergantung kepada imbangan kuasa (“balance of power”) dalam kalangan kuasa-kuasa besar. Macam baru-baru ini, keadilan ditegakkan apabila Ratko Mladic, pemimpin kaum Serb semasa Perang Bosnia (1992-1995) disabitkan kesalahan jenayah perang oleh Tribunal Jenayah Antarabangsa. Kalau Perang Bosnia berlaku pada hari ini, agak mustahil untuk penjenayah Serb dan Serbia ditahan dan dibicara kerana Rusia pasti akan menghalangnya.

Tapi kerana “balance of power” ketika 1990-an memihak kepada US, maka US boleh “push” untuk membela Bosnia. Walaupun niat sebenar US adalah lebih kepada memperluaskan kepentingan geopolitiknya di kawasan Balkan, bukannya atas faktor kemanusiaan. Ada kalanya US bertindak “unilateral” seperti hari ini, ada kalanya bertindak “internationalist” seperti di era Clinton dan Obama. Negara-negara kecil perlu menari mengikut rentak kuasa-kuasa besar demi membela nasib sendiri.

Masalah dengan umat Islam hari ini ialah kita tak tahu cara untuk memain “balance of power”, dan tak reti nak “manoeuvre” pertembungan kepentingan kuasa-kuasa besar sebagai “advantage”, jauh berbeza dengan Israel.

Itu sebabnya ada pentingnya umat kita belajar untuk memahami realiti sistem dunia dan belajar untuk menelaah isu-isu dunia secara realis. Bila kita “overlook” benda-benda macam ini, Yahudi lah yang akan mengambil kesempatan ke atasnya.

*untuk memahami UN dengan lebih kritis, sila merujuk buku Paul Kennedy berjudul “The Parliament of Man: The Past, Present and Future of the United Nations” (2006). Untuk ketahui cara-cara nasib Palestin boleh ditegakkan melalui undang-undang antarabangsa, sila merujuk buku Richard A. Falk berjudul “Palestine: The Legitimacy of Hope” (2014) dan “Palestine’s Horizon: the Struggle for a Just Peace” (2017)

p/s: sebelum kata undang-undang antarabangsa tidak relevan dan tidak penting, harus sedar bahawa pengasas undang-undang antarabangsa moden, Hugo Grotius dipengaruhi oleh tulisan Muhammad al-Shaybani, anak murid Imam Abu Hanifa.


Salleh Kamil Menggigil Selepas Lafas Dialog Dalam Isi Neraka

“Aku tak tahu apa itu taubat. Aku tak percaya tentang agama. Itu semua karut… karut. Aku mahu tengok betapa besar kuasa Tuhan! Hei, Tuhan! Tunjukkanlah kepada aku kuasa kau. Tunjukkanlah Tuhan! Tunjukkanlah…”

Itulah salah satu dialog yang dilafaskan oleh Salleh Kamil di dalam filem Isi Neraka arahan Jamil Sulong pada tahun 1960. Selapas melafaskan dialog itu Salleh Kamil dikatakan menggigil seluruh badan sehingga terpaksa ditenangkan oleh rakan-rakan pelakon dan juga krew. Seniman Haji Mahadi telah membaca doa dan membuat air penawar untuk diberikan kepada Salleh Kamil bagi memulihkan semula semangatnya.

Salleh Kamil beranggapan dialog itu itu bagaikan bencana kepada dirinya. Tetapi setelah dinasihatkan oleh Haji Mahadi sebagai seorang yang tinggi ilmu agamanya, Salleh Kamil kembali tenteram. Haji Mahadi mengatakan jika niat kita hanya untuk memberi pengajaran dan kesedaran kepada masyarakat yang menonton ianya tidak menjadi kesalahan besar. Yang penting niatkanlah apa yang kita lakukan semua kerana Allah tidak kepada yang lain. Haji Mahadi adalah salah seorang yang dirujuk oleh Jamil Sulong dalam kelansungan pembikinan filem Isi Neraka ini.

Sebelum menerima watak Wira di dalam filem ini, Salleh Kamil telah beberapa kali telah menolak tawaran dari Jamil Sulong. Kata Salleh, “Takutlah sebab ini soal agama, soal Tuhan, aku tak berani.” Tetapi akhirnya Salleh Kamil mengalah apabila dipujuk oleh Jamil Sulong dan diyakinkan oleh Haji Mahadi.

Filem Isi Neraka turut menampilkan Ahmad Mahmood bergandingan dengan Sa’adiah sebagai pelakon utama. Boleh dikatakan hampir kesemua pelakon yang bekerja di MFP terlibat di dalam filem ini. Filem ini juga telah dikatakan mendapat sambutan baik apabila ditayangkan. Ianya sedikit sebanyak telah berjaya mengangkat reputasi Jamil Sulong sebagai pengarah. Isi Neraka merupakan filem keempat arahan Jamil Sulong dalam tempoh 2 tahun sejak dilantik menjadi pangarah pada penghujung tahun 1958 dengan mengarahkan filem pertamanya Batu Belah Batu Bertangkup.

Salleh Kamil atau nama sebenarnya Salleh bin Abdullah dilahirkan di Singapura pada 24 April 1924. Pada awal tahun 1950-an, di dalam beberapa filem Salleh Kamil kerap bergandingan dengan seniman Nordin Ahmad dan A.Rahim dalam membawa peranan antagonis atau crook. Tetapi apabila P.Ramlee memberikan watak jahat utama kepada beliau di dalam filem Penarek Becha (1955) Salleh Kamil telah berjaya mengangkat dirinya dikenali sebagai pemain watak jahat yang paling terhebat sekali dalam sejarah filem Melayu klasik di Shaw Brother sehinggakan beliau pernah mendapat anugerah Seniman Pembantu Terbaik melalui pertandingan yang dianjurkan oleh Utusan Filem & Sport, Singapura pada 1955. Sejak dari situ populariti Salleh Kamil semakin meningkat dan ramai pengarah mengambil beliau untuk memegang watak jahat.

Antara filem lain lakonan Salleh Kamil adalah seperti Batu Belah Batu Bertangkup, Darah Muda, Dayang Senandong, Gerak Kilat, Hang Tuah, Masharakat Pinchang, Isi Neraka, Norlela, Mas Merah, Mata Hari, Panggilan Pulau, Pertarongan, Puteri Gunung Banang, Roh Membela, Ribut, Raja Laksamana Bintan, Raja Bersiong (Shaw), Sedarah, Semerah Padi, Sergeant Hassan, Sumpah Orang Minyak, Siapa Salah?, Sri Menanti, Sri Andalas, Si Tanggang, dan Taufan. Kebanyakkan dari filem-filem ini beliau memegang watak crook.

Tetapi filem lakonan beliau sebagai watak crook yang paling diingati melalui filem Isi Neraka. Lakonan yang beliau tampilkan sangat berkesan dan terkesan dihati penonton yang menonton filem ini. Walaupun begitu serasi dan ternama dengan watak penjahat, sesekali beliau tetap diberi kepercayaan memegang peranan baik seperti di dalam filem Lela Manja dan Jebak Maut. P.Ramlee juga pernah menguji Salleh Kamil untuk watak komedi di dalam filem Tiga Abdul. Salleh Kamil menghembuskan nafas terakhir pada 4 Julai 1998 pada usia 74 tahun. Jenazahnya dikebumikan di Pusara Abadi, Singapura.

Sumber :

Kacha Permata – Jamil Sulong 1990

Dato’ Ahmad Fauzee

Kelab Filem & Muzik Melayu Klasik


Sistem Ekonomi Purba Jepun

Ekonomi merupakan sektor yang cukup penting untuk pembangunan sesebuah negara. Di Jepun telah wujud beberapa sektor ekonomi yang dijalankan oleh penduduk Jepun feudal. Antara ekonomi yang diamalkan oleh masyarakat Jepun ialah pertanian, perikanan, perlombongan, perusahaan tempatan dan perdagangan.

Pertanian adalah penyumbang terbesar kepada sektor ekonomi Jepun. Ia telah menyumbang sebanyak 80% daripada perekonomian Jepun. Antara tanaman utama yang ditanam oleh masyarakat Jepun pada zaman dahulu ialah gandum, barli, padi, the serta kapas.

Untuk memastikan tanaman yang ditanam subur, mereka telah mula menggunakan sistem perairan semula jadi. Sistem pengairan ini amat penting untuk memastikan air sungai yang mengandungi nutrien dibekalkan kepada padi sekaligus mengurangkan penggunaan baja. Sistem ini juga memastikan kesuburan tanah adalah optimum tanpa perlu merehatkan tanah.

Walaupun 80% daripada sumber ekonomi penduduk Jepun ialah berasal daripada pertanian namun mereka tetap menghadapi beberapa masalah besar seperti masalah iklim. Jepun mempunyai iklim yang sedarhana yang tidak membolehkan mereka untuk menanam padi sepanjang tahun. Mereka hanya dapat menanam padi pasa musim luruh dan musim bunga sahaja.

Selain masalah itu, mereka juga menghadapi masalah kekurangan tanah ekoran bentuk muka bumi Jepun yang berbukit dan bergunung-ganang. Untuk mengatasi masalah kekurangan tanah ini. Petani Jepun telah menggunakan kaedah pertanian bertingkat. Pertanian Jepun berlaku lonjakan dengan ditandai oleh zaman Yayoi. Ini kerana pada zaman Yayoi peralatan pertanian daripada China mula masuk ke Jepun.

Selain itu, masyarakat Jepun juga menjana ekonomi melalui perusahaan tempatan. Sistem perusahaan tempatan ini seolah-olah konsep yang cuba dilakukan oleh Kerajaan Malaysia iaitu “Satu Daerah Satu Produk”.

Di Jepun juga keadaan sedemikian telah lama berlaku dimana setiap daerah mengeluarkan hasil yang berlainan contohnya daerah Kinai mengeluarkan barangan kain kapas, daerah Fukushima dan Yamanashi pula mengeluarkan produk berasaskan ulat sutera dan tenunan dan daerah Satsuma pula menjadi pusat pengeluaran gula. Daripada industri yang kecil ini, akhirnya berkembang menjadi satu industri yang besar. Daerah-daerah ini akhirnya menjadi banda besar. Contohnya ialah Bandar Seto, Kunwana, Sakai serta Ise.

Sistem ekonomi lain ialah ekonomi perikanan. Jepun merupakan negara yang kaya dengan pelbagai jenis ikan. Pertembungan arus panas dan arus sejuk iaitu ayoshio dan kuroshio telah menjadikan kawasan Jepun amat popular dengan industri perikanan.

Dengan 3000 buah pulau yang ada di Jepun menggalakkan lagi industri perikanan di Jepun. Kehebatan industri perikanan di Jepun telah dibuktikan hari ini apabila orang Jepun mampu untuk melakukan industri penangkapan ikan paus serta ikan yu dimana tidak semua negara mempunyai pengalaman tersebut.

Bandar Osaka merupakan bandar yang cukup terkenal di Jepun. Bandar ini telah berkembang disebabkan oleh perkembangan industri perlombongan yang berlaku di Jepun. Walaupun mempunyai tanah yang berbukit dan bergunung, Jepun mempunyai bahan mentah atau bahan galian logam yang banyak. Jepun merupakan antara pengeluar emas, perak serta tembaga. Semasa pemerintahan Oda Nobunaga , industri perlombongan ini semakin rancak.

Rakan luar pertama Jepun. Oleh itu, tidak pelik jika hubungan antara kedua buah negara ini agak rapat dalam perdagangan. Ekonomi Jepun menjadi bertambah pesat apabila wujud hubungan perdagangan antara 2 buah negara ini di zaman Putera Shotoku. Jepun mengimport barang dari China. Pada masa tersebut Jepun telah menjadi pelabuhan dunia yang menjadi tempat berkumpul para pedagang.

Pada masa itu juga, Jepun mendapatkan barangan tropika asia tenggara di China. Jepun telah mengimport barang seperti tembikar, porselin, sutera, buku ,lukisan , sulfur , emas dan sebangainya. Dalam masa yang sama, Jepun juga mengeksport barangnya kepada negara luar.

Antara barang yang dieksport ialah pedang, kipas berlipat serta pemidang yang mendapat permintaan tinggi di negara China. Selepas itu, Jepun mula mengadakan hubungan perdagangan dengan Portugal . Sekitar tahun 1550, ramai pedagang Portugis telah masuk ke Jepun.

Kemasukan Portugis turut membawa  perubahan kepada teknologi Jepun dimana Portugal telah membawa teknologi perkapalan, teknik perang, persenjataan serta agama Kristian. Pada 1570 , Shogun Ashikaga memeterai perjanjian dengan Portugal bagi membolehkan pedagang Portugal di kawasan Nagasaki. Surat yang dikeluarkan oleh Ashikaga amat penting kepada pedagang Portugal untuk berdagang di Jepun.


Falsafah Anime Boku Dake Ga Inai Machi: Kehendak Bebas (Free Will), Penentuan (Determinsm) Dan Takdir (Predestination)

Ok, secara jujurnya, saya sebenarnya sedikit takut nak ulas benda ni sebab bertembung dengan cabang Ilm Kalam, tapi saya rasa anime ini agak bagus dalam menerangkan falsafah di atas.

Boku Dake Ga Inai Machi (ERASED, nama singkatan) ialah sebuah anime genre drama thriller berkenaan seorang pemuda bernama Satoru yang mempunyai kuasa untuk pulang ke masa lampau (dipanggil ‘Revival’) setiap kali kejadian yang berbahaya berlaku, supaya dia dapat selamatkan keadaan tersebut. Benda ini dapat dilihat pada episod pertama di mana dia selamatkan seorang kanak-kanak daripada dilanggar lori.

Kuasanya itu digunakan olehnya untuk hal tersebut sejak kecil hinggalah pada suatu hari, ibunya dibunuh. Perkara ini menyebabkan Revival-nya tercetus lalu menghantarnya kembali ke 8 tahun yang lepas, semasa dia berumur 10 tahun, atas sebab pembunuh ibunya mempunyai kaitan dengan kes penculikan kanak-kanak semasa zaman kecilnya. Dari situ, Satoru perlu berusaha untuk mencari pembunuh tersebut sebelum sahabat-sahabatnya yang sebelum ini mati di garis masa asal, selamat.

Falsafah Penentuan ialah berkenaan setiap makhluk itu terikat dengan takdir dan kita takkan mampu untuk ubahnya. Menurut pengikut falsafah ini, konsep kehendak bebas tak wujud. Ia hanyalah delusi. Antara hujah falsafah ini adalah seperti faktor biologi. Segala aktiviti kita terikat dengan kekuatan tubuh kita. Oleh itu, kuat mana pun kita usaha, kita takkan mampu untuk berusaha lebih daripada batas kita.

Dari segi konsep Ketuhanan fahaman Jabariah, ini ialah logik sebab memberi maksud bahawa Tuhan itu Maha Kuasa. Sebagaimana boneka, Tuhan berkuasa sepenuhnya terhadap takdir kita. Walau bagaimanapun, ini juga telah menimbulkan persoalan. Mengapa Tuhan ciptakan orang jahat hanya untuk masukkan mereka ke neraka? Kenapa Tuhan mentakdirkan orang jahat menjadi jahat?

Sementara itu, falsafah Kehendak Bebas pula ialah berkenaan manusia tidak terikat dengan takdir. Fahaman ini juga dikenali sebagai Libertarianisme (fahaman Qadariah dan Muktazilah dalam Islam). Penganutnya ini berpendapat faktor biologi sperti yang diterangkan di atas hanya terkesan pada individu tersebut sehinggalah di bawa ke tahap kesedaran sendiri. Selepas individu tersebut sedar akan faktor itu, maka dia bebas untuk pilih apa yang dia nak buat padanya. Nak bersenam ke, taknak ke, suka hati dialah nak buat apa. Oleh itu, manusia sentiasa bebas dalam memilih. Perkara ini berjaya menyelesaikan kenapa Tuhan itu Maha Adil dengan menjadikan mausia bebas menjadi baik atau jahat, sedangkan berbuat jahat itu mustahil bagi Tuhan, dan kejahatan itu produk kehendak kuasa yang diberi pada manusia.

Oleh itu, Kehendak Bebas bergerak selari dengan Keadilan Tuhan. Namun, satu masalah lain muncul. Fahaman ini dilihat sebagai merendah-rendahkan kuasa Tuhan dalam mentadbir alam. Bukankah Tuhan sepatutnya yang Maha Kuasa antara semua? Mustahil Tuhan itu lemah. Dalam memahami permasalahn Penentuan dan Kehendak Bebas, kita kena lihat Permasalahan Kejahatan dalam Paradoks Epicurus:

“Adakah Tuhan berniat untuk menghalang kejahatan, tapi tak mampu? Maknanya Dia maha lemah. Adakah Tuhan mampu, tapi tak mahu halang? Maknanya Dia maha zalim. Adakah Dia mampu untuk berniat dan menghalang? Jadi, mengapa ada kejahatan? Adakah dia tidak mampu untuk berniat dan menghalang? Jadi, mengapa panggil-Nya Tuhan?”- ‘Paradoks Epicurus’

Dalam anime ini, Satoru mempunyai kuasa untuk mengubah takdir. Hal ini sekaligus memberi maksud bahawa Satoru mempunyai kuasa Kehendak Bebas yang mutlak. Dia mampu untuk ubah realiti. Sepanjang perjalanan anime ini, Satoru juga telah rapat dengan seorang rakan perempuan sekelasnya, Kayo. Hubungan Satoru-Kayo dilihat sebagai menginjak ke arah romantik kerana sifat ‘overprotective’ Satoru sebab mengikut garis masa asal, Kayo mati.

Kemuncak pertama anime ini ialah Satoru akhirnya dapat tahu identiti pembunuh tersebut. Cikgunya sendiri. Akibatnya, cikgunya cuba untuk melemaskan Satoru di dalam tasik, menyebabkan Satoru koma selama 9 tahun. Setelah Satoru sedar semula, ingatannya telah hilang dan pada masa yang sama, Kayo telah pun berkahwin dengan sahabat baik Satoru sendiri (NTR, member rembat member).

Ingatan Satoru hanya kembali selepas dia terjumpa Airi, rakan perempuan sekerja yang rapat dengan Satoru di garis masa asal (berdasarkan manga). Melalui perkara ini, ingatannya mula kembali dan di akhir cerita, anime ini memberi petunjuk kemungkinan besar Satoru akan mempunyai hubungan dengan Airi. Ini memberi makna sekalipun Satoru mempunyai kuasa Kehendak Bebas, dia tetap tak dapat lari daripada takdir, iaitu dengan Airi, bukan dengan Kayo. Jadi, apa falsafah apa yang cuba diceritakan di sini?

Kalau ikut debat Ilm Kalam, Jabbariah dikalahkan oleh Mutazilah, yang kemudiannya dikalahkan oleh Ahlu Al-Sunnah Wa Al-Jamaah (ASWJ). Kalau saya terangkan falsafah ASWJ, ia ialah Neo-Orthodox Compatibilist’. ‘Neo-Orthodox’ kerana kembalinya jamaah kepada akar Islam dan ‘Compatibilist’ kerana mengharmonikan falsafah Kehendak Bebas-Penentuan. Manusia sememangnya terikat dengan takdir dan Penentuan, namun pada masa yang sama kita juga mempunyai Kehendak Bebas yang membolehkan kita mengubah takdir. Rasanya ramai yang maklum mengenai ‘nasib sesuatu kaum itu takkan berubah selagi mereka tak mengubahnya.’

Bukti bagi kenapa hujah ‘Compatibilist’ ini kuat ialah melalui pemahaman terhadap Kebenaran Mutlak/Pengetahuan Mutlak milik Tuhan. Katakanlah, seorang pemuda terjumpa dengan seguni emas. Kebarangkalian yang ada di sini ialah sama ada dia ambil guni itu, atau ditinggalkan. Di sini, pemuda itu mempunyai Kehendak Bebas untuk pilih mana-mana cara dan tak kisahlah jenis pilihan mana dia ambil, ia ialah Penentuan Tuhan/Takdir Mutlak. Kenapa? Sebab pengetahuan Tuhan merangkumi pelbagai kebarangkalian, oleh itu setiap kebarangkalian sudah pun termaktub dalam fikiran-Nya, dan tugas jalan mana yang dipilih itu terletak pada makhluk.

Namun, ada juga takdir yang sememangnya mutlak dan tak dapat diubah. Contohnya, apabila pemuda itu tetap dapat output yang sama bagi kedua-dua pilihan kes guni emas. Bagi kes anime ini, ia ialah jodoh.


Kisah Di Sebalik Watak Buta Kassim Selamat

Dalam filem Ibu Mertua Ku, kita semua telah disajikan dengan sebuah naskah berat karya dari Allahyarham Tan Sri P.Ramlee. Cerita asal dari Allahyarham Ahmad Nisfu ini telah berjaya menjentik emosi peminat filem Melayu dari dahulu sehingga kini. Melalui filem Ibu Mertua Ku, P.Ramlee telah diiktiraf sebagai Bakat Serba Boleh (Most Versatile Telent) di Festival Filem Asia Pasifik ke-10 yang berlangsung di Tokyo pada tahun 1963. Anugerah Bakat Serba Boleh ini hanya dimiliki oleh P.Ramlee sahaja di dalam dunia. Ketegori ini tidak pernah lagi dipertandingkan dimana-mana anugerah filem di dalam dunia selepas P.Ramlee menerimanya.

Saya tidak mahu mengulas panjang mengenai filem ini kerana ia sudah seringkali dikupas dari pelbagai sudut. Apa yang saya ingin kongsikan adakah anda semua tahu mengapa P.Ramlee “membutakan” watak Kassim Selamat di dalam filem ini? Sebenarnya watak Kassim Selamat yang buta matanya disebabkan menangis setiap hari kerana meratapi pemergian isterinya Sabariah (lakonan Sarimah) di dalam filem ini adalah merujuk kepada kisah benar yang berlaku kepada ayahanda P.Ramlee sendiri iaitu Teuku Nyak Puteh bin Teuku Karim.

Selepas P.Ramlee meninggalkan Pulau Pinang dan pergi ke Singapura pada tahun 1948, Teuku Nyak Puteh dikatakan sering kali berduka dan menangis kerana merindukan anak tunggalnya itu. Walaupun pada peringkat awal beliau merestui kepergian P.Ramlee dalam mengejar cita-citanya, tetapi jiwanya merintih sepi dipeluk rindu yang mendalam. Oleh kerana beliau seringkali menangis dan berduka, perkara ini telah mengakibatkan mata beliau menjadi buta. Dalam satu kejadian lain,  Teuku Nyak Puteh pernah meminta rakan-rakannya membawa beliau ke panggung wayang untuk menonton filem lakonan P.Ramlee. Walaupun beliau tidak dapat menonton filem berkenaan kerana matanya buta, dapat mendegar suara anaknya itu sudah cukup bagi melepaskan rindunya terhadap P.Ramlee.

Sejak P.Ramlee menjejakkan kaki ke Singapura beliau tidak berpeluang untuk pulang ke Pulau Pinang atas sebab kekangan jadual kerja yang padat. Pada masa yang sama P.Ramlee sedang berada di puncak kemahsyuran bermula dari tahun 1950. P.Ramlee hanya sempat mengirim wang dan surat kepada kedua ibu bapanya melalui abang tirinya Syeikh Ali. Selepas 5 tahun mengejar cita-cita di rantau orang, P.Ramlee akhirnya pulang ke Pulau Pinang menemui keluarganya pada tahun 1953. P.Ramlee tidak menyangka dan turut berduka dengan nasib yang menimpa ayahandanya itu. Tetapi Teuku Nyak Puteh tetap memberi semangat kepada anaknya itu supaya berusaha bersungguh-sungguh dalam mengejar cita-citanya. Teuku Nyak Puteh meninggal dunia pada tahun 1955 ketika berusia 53 tahun.

Begitulah pendekatan seorang seniman agung dunia Melayu dalam berkarya. P.Ramlee sentiasa melihat keadaan yang berlaku disekelilingnya dan mentauladani pengalaman yang pernah beliau lalui dalam menyatakan dan menterjemahkan seninya untuk masyarakat. P.Ramlee menjadikan filem sebagai wadah dalam menyampaikan makna, menentukan agenda, menyebar propaganda, menabur benci, membakar semangat, membaja kasih sayang dan membenih rasa cinta.

Hari ini 22 Mac 2018 genaplah 89 tahun usia seniman agung negara, Allahyarham Tan Sri P.Ramlee. Walaupun pada hakikatnya tarikh lahir beliau yang sebenar jatuh pada esok hari jika kita merujuk dengan kenyataan yang pernah beliau sendiri nyatakan bahawa beliau dilahirkan pada pagi Aidilfitri. Jika dirujuk kepada tarikh 22 Mac 1929, ia tidak kena dengan tarikh 1 Syawal dalam kalendar Islam tahun berkenaan.

Satu kajian telah dibuat oleh beberapa individu pengkaji tegar sejarah P.Ramlee sekitar tahun 1980-an telah mendapat satu kesimpulan bahawa tarikh 23 Mac 1928 dikatakan jatuh pada 1 Syawal menurut kalendar Islam. Perkara ini turut disahkan sendiri oleh keluarga P.Ramlee termasuk abang tirinya dan anaknya Nasir. Tetapi disebabkan tarikh 22 Mac 1929 telah tertulis sebagai tarikh lahir yang tertera di dalam kad pengenalan P.Ramlee maka fakta ini diguna pakai sehingga sekarang.

Al-Fatihah buat Allahyarham Teuku Zakaria bin Teuku Nyak Puteh. Gagak di rimba yang masih bertakhta di belantara seni.

“Alam nan luas

Banyak gunung dan banyak jurang

Wahai anak, dan banyak jurang

Gunung tinggi engkau daki

Jurang dalam engkau jauhi

Kalaulah aku boleh MEMANDANG

Aku pandu engkau berjuang

Kalaulah besar anakku sayang

Sesal ayah kerana tidak dapat memandang”

Sumber :

Syeikh Ali (Abang tiri P.Ramlee)

Nasir P.Ramlee

Dato’ Ahmad Fauzee Samad

Omar Hashim Omara

Kelab Filem & Muzik Melayu Klasik


Hilangnya Spesis Unik Bernama Badak Sumbu Sumatra

Badak Sumbu Sumatra (nama saintifik: Dicerorhinus sumatrensis) dikenali sebagai badak sumbu berbulu atau badak sumbu Asia bertanduk dua. Badak ini dari keluarga Rhinocerotidae dan antara 5 spesis badak sumbu terancam di dunia.

Badak sumbu ini adalah badak bertanduk dua di hadapan kepala dan terkecil antara spesis badak lain. Tingginya hanya sekitar 112-145 cm, dan panjang dari kepala dan ekor adalah sekitar 2.71 – 3.88 m). Berat badak ini hanyalah 500-1000 kg. Untuk mengenali badak sumbu ini, kehadiran buku perang-kemerahan pada tubuh badak menjadi petunjuk penting.

Badak sumbu Sumatra tinggal di kawasan habitat tanah rendah, tanah tinggi hutan hujan, dan paya. Biasanya habitat mereka mesti berdekatan dengan kawasan berair seperti sungai. Taburan badak sumbu terdapat di India, Bhutan, Bangladesh, Myanmar, Laos, Thailand, Malaysia, Indonesia, dan China.

Dikatakan dahulu populasi badak sumbu merebak di selatan China terutamanya Sichuan. Populasi badak sumbu ini tidak dapat ditentukan dengan kelas kerana badak sumbu adalah haiwan bersendirian (solitary) dan sentiasa merebak melebihi kawasan habitat mereka. Namun para ekologis menganggarkan populasi badak hanya kurang dari 100 ekor.

Badak sumbu Sumatra mempunyai sifat memiliki kawasan habitat yang besar. Badak sumbu jantan memerlukan kawasan seluas 19 batu persegi manakala badak sumbu betina memerlukan kawasan seluas 5.8 batu persegi. Tidak pasti adakah badak sumbu pertahankan kawasan dengan menanduk sesama sendiri namun mereka ada cara untuk menandakan kawasan habitat mereka.

Meninggalkan najis, membengkokkan pucuk tumbuhan, dan meinggalkan tapak kaki adalah cara biasa badak sumbu ini menandakan kawasannya. Pada musim panas, badak sumbu Sumatra berkubang di lumpur dan kawasan air berlumpur untuk menyejukan tubuh mereka.

Waktu badak sumbu menjamu Selena hanya waktu pagi dan senja sebelum matahari terbenam. Badak sumbu Sumatra adalah pemakan folivore, hanya memakan pucuk dan daun tumbuh-tumbuhan. Setiap hari badak sumbu memerlukan 50 kilogram makanan dan lebih 100 buah spesis tumbuhan menjadi makanan badak ini. Berkenaan komunikasi haiwan, badak sumbu Sumatra adalah satu-satunya spesis badak sumbu yang mampu mengeluarkan suara seiras suara gajah. Tidak pasti apakah tujuan suara badak sumbu keluarkan namun apa yang saintis dapat kesan badak sumbu ini berkomunikasi menggunakan pucuk tumbuhan yang dibengkokkan. Tujuan komunikasi pucuk tumbuhan ini adalah menandakan jalan untuk badak sumbu lain mengenali jalan tersebut.

Terdapat 3 subspesis badak sumbu Sumatra ini:

Subspesis sumatrensis, dikenali sebagai badak sumbu Sumatra Barat. Biasanya badak sumbu ini mempunyai habitat di Sumatra dan Semenanjung Malaysia seperti Gunung Leuser, taman negara Bukit Barisan Selatan dan Kerinci Seblat. Bilangan subspesis badak ini cuma 75-85 ekor saja. Kini, 3 ekor badak jantan dan 4 ekor badak betina dipulihara di Sumatran Rhino Sanctuary, Way Kambas.

Subspesis harrissoni, dikenali sebagai badak sumbu Borneo atau Sumatra Timur, badak sumbu yang menetap di Pulau Borneo. Populasi badak ini hanya seramai 15 ekor individu. Uniknya subspesis badak ini adalah saiz mereka lebih kecil dari saiz tubuh subspesis badak sumbu lain. Badak ini hanya tinggal di Kalimantan Timur manakala di Sabah hanya 3 ekor badak sumbu saja yang tinggal. Populasi badak sumbu di Sarawak pula masih tidak diketahui jumlahnya.

Subspesis lasiotis, dikenali sebagai badak sumbu Sumatra Utara atau badak sumbu Chittagong. Subspesis ini menetap di kawasan India dan Bangladesh namun kini subspesis ini telah pupus sepenuhnya.

Terdapat laporan bahawa subspesis ini masih wujud di Myanmar dengan populasi kecil tapi tidak dapat dipastikan kesahihannya kerana konflik politik Myanmar menyebabkan badak sumbu di sana tidak dapat dipulihara. Nama lasiotis diambil dari bahasa Greek yang bermaksud telinga yang berbulu dan subspesis badak ini adalah terbesar dari dua subspesis badak sumbu lain.

Dahulu badak sumbu Sumatra merata di seluruh Asia Tenggara. Kini status badak sumbu ini adalah Critically Endangered, spesis hampir pupus akibat dari pemburuan haram. Awal 1990-an, populasi badak sumbu berkurang sebanyak 50 peratus per dekad.

Pemburuan haram menjadi tidak terkawal sepanjang abad kerana jualan gading badak sumbu yang terlalu laku sehingga apabila gading sekian dijual, harga maksimum adalah US$30,000. Pemburu memasang perangkap lubang dan lebing untuk memerangkap badak sumbu. Pada 1970-an, pemburuan haram oleh orang tempatan telah didokumentasikan. Orang tempatan Sumatra menjadikan gading sebagai tangkal dan mengikut kepercayaan mereka gading berhasil melindungi mereka dari mati diracun.

Daging kering badak digunakan sebagai ubat untuk diarrhea dan penyakit tuberculosis. Tambahan lagi, ‘minyak badak’ iaitu minyak kelapa bercampur rendaman tengorak badak sumbu selama beberapa minggu, dihasilkan untuk sembuhan penyakit kulit. Kerana perubatan tradisional berasaskan bahagian tubuh badak sumbu Sumatra, permintaan semakin tinggi sehingga pemburuan haram tidak terkawal.

Selain pemburuan haram, pembalakan haram dan berlesen juga menjadi penyebab besar kepada kepupusan badak sumbu Sumatra terutamanya Malaysia. Kayu balak yang langka seperti Merbau, Meranti, dan Semaram menjadi laku di pasaran kayu antarabangsa maka tidak hairanlah jika Malaysia terutamanya Sabah dan Sarawak terlalu rancak menebang pokok-pokok tropika tanpa lesen.

Badak sumbu Sumatra di Semenanjung Malaysia diisytiharkan pupus pada Ogos 2015. Manakala di Sabah badak sumbu Sumatra diisytiharkan pupus pada April 2015 dan hanya 3 ekor badak sumbu yang tinggal di bawah jagaan Borneo Rhino Sactuary. Pada Jun 2017, badak sumbu betina bernama Puntung telah tiada akibat kanser kulit. Tam, badak sumbu Borneo jantan terakhir meninggal dunia akibat kanser juga pada 27 Mei 2019. Badak betina terakhir, Iman masih hidup sehinggalah pada 23 November 2019, nafasnya telah berhenti. Maka, tahun ini Malaysia telah kehilangan satu-satunya spesis haiwan unik di Asia Tenggara.

Selamat tinggal, Iman…

RUJUKAN:

Van Strien, N.J., Manullang, B., Sectionov, Isnan, W., Khan, M.K.M, Sumardja, E., Ellis, S., Han, K.H., Boeadi, Payne, J. & Bradley Martin, E. 2008. Dicerorhinus sumatrensis. In: IUCN 2011. IUCN Red List of Threatened Species. Version 2011.2.

Chapman, Jan (1999) The Art of Rhinoceros Horn Carving in China. Christie’s Books, London. p. 27

Groves, Colin P.; Kurt, Fred (1972). “Dicerorhinus sumatrensis”. Mammalian Species. American Society of Mammalogists (21): 1–6.

“Malaysia’s last known Sumatran rhino dies”. 23 November 2019. Retrieved 24 November 2019.

“Last male Sumatran rhino in Malaysia dies”. Animals. 27 May 2019. Retrieved 24 November 2019.


Hujah-Hujah Kenapa Sri Dharmaraja Ialah Kerajaan Melayu Purba

1. Ada rakan yang bertanya milik siapa sebenarnya warisan sejarah kerajaan Sri Dharmaraja? Sebuah kerajaan yang kini terletak di Nakhon Si Thammarat, Thailand, yang juga dikenali dengan nama Tambralinga dan Ligor. Adakah sejarah Sri Dharmaraja milik Thai/Siam atau milik Melayu?

2. Sememangnya soalan tersebut agak ‘tricky’, kerana mengikut sebuah riwayat di Sri Lanka iaitu Culavamsa, tentera dari Tambralinga yang diketuai oleh rajanya bernama Chandrabhanu Sri Dharmaraja yang datang menyerang Sri Lanka pada tahun 1247 dan 1260 disebut sebagai ‘Javaka’. Jadi apa rekod sejarah yang dapat menunjukkan bahawa kerajaan Sri Dharmaraja adalah ‘Melayu’?

3. Jawapan kepada perkara di atas boleh dirujuk di dalam sebuah catatan China iaitu Yuan Shih. Catatan tersebut telah menyatakan bahawa pada sekitar tahun 1295, Maharaja Dinasti Yuan telah mengeluarkan satu ‘Imperial Order’ bagi mengarahkan Hsien (Siam) supaya tidak mengganggu Ma-Li-Yu-Erh (Melayu) serta perlu berpegang dengan janji mereka.

4. Menurut seorang sejarahwan Thailand sendiri iaitu Chand Chirayu Rajani (1974), Hsien merujuk kepada kerajaan Sukothai, manakala Ma-Li-Yu-Erh pula adalah Malaiur (nama sebuah tempat mengikut catatan Marco Polo). Berbeza dengan pandangan umum, beliau menyatakan Malaiur sebenarnya merujuk kepada Nakorn (Nagara Sri Dharmaraja) dan bukannya kerajaan Malayu yang terdapat di pulau Sumatera.

5. Apa perkara yang menyokong hujah ini? Rujuk sebuah catatan Sukothai iaitu inskripsi Wad Srichum yang mencatatkan keluasan kawasan asal Sukothai ke sebelah selatan hanya sampai ke Ratchaburi dan Petchaburi sahaja iaitu “sebelah selatan keluasannya sampai dua ratus ribu depa”. Phaitoon Che Hae menyatakan, jika dikira jarak jauh sepanjang dua ratus ribu depa dari Sukothai, ia hanya mempunyai keluasan ke selatan sampai ke Kuala Teluk Siam di Samut Prakam iaitu pinggir kota Bangkok (rujuk Nik Abdul Rakid, 2003).

6. Keaslian maklumat yang diukir pada Batu Bersurat Rama Khamhaeng kini juga telah banyak dipertikaikan dan didakwa sebenarnya hanya ditulis pada era terkemudian. Jadi sememangnya dapat diterima logik bahawa adalah amat mustahil kerajaan Sukothai mampu meluaskan kuasa hingga ke penghujung Tanah Melayu dan kepulauan Riau serta kemudiannya menyeberang selat Melaka untuk berperang pula dengan kerajaan Malayu yang terletak di pulau Sumatera.

7. Jadi pandangan Chand Chirayu Rajani (1974) dapat disokong bahawa Ma-Li-Yu-Erh (Melayu) yang dirujuk dalam Yuan Shih sebenarnya adalah Malaiur iaitu Nagara Sri Dharmaraja. Jadi jelas Nagara Sri Dharmaraja dikenali juga sebagai Melayu!

8. Satu lagi hujah, di dalam ‘Chronicles of Nagara Sri Dharmaraja’, apabila Ligor kemudian dikuasai pula oleh seorang anak kepada pemerintah Petchaburi, beliau kemudian telah menghantar pemerintah-pemerintah Melayu dengan gelaran Raja bagi memerintah Chaiya dan 10 buah negeri-negeri yang secara tradisinya berada di bawah kuasa Ligor (Wyatt, 1975). Mengapa beliau menghantar pemerintah-pemerintah Melayu untuk memerintah di negeri-negeri berkenaan? Jawapannya rujuk kepada Munro-Hay (2001), kewujudan Raja-raja Melayu di dalam riwayat tersebut dapat menggambarkan komposisi etnik tempatan di kawasan berkenaan sekurang-kurangnya pada masa ianya ditulis. Lihat catatan lama seperti di bawah :

9. Jadi sejarah awal Sri Dharmaraja juga adalah sebahagian dari warisan sejarah bangsa Melayu. Manakala sejarahnya yang terkemudian pula menjadi sebahagian dari warisan Siam/Thai kerana Ligor kemudian telah tunduk menjadi taklukan kerajaan Ayutthaya dan masyarakat tempatannya kemudian terasimilasi kerana persamaan agama antara mereka.

Artikel dikirimkan oleh Ibn Rushd untuk The Patriots.


Kaum Hun (408 – 453): Penakluk Eropah Dari Asia Tengah

Kaum Hun adalah kaum nomad dari Mongolia yang bertempat di Asia Tengah, kemudian berhijrah ke barat dalam abad ke-3 Masihi kerana perubahan iklim yang mendadak di tanah air. Mereka adalah kaum yang mahir menunggang kuda, pakar dalam peperangan berkuda menggunakan lembing dan busur panah.

Mereka biasanya hidup nomad bersama kuda tunggangan selain keluarga dan haiwan ternakan demi mencari kawasan berumput baru untuk menetap sementara. Kaum Hun juga punya keberanian dan disiplin ketenteraan yang utuh sehingga kemaraan mereka tidak dapat dihentikan saat populasi mereka melebar. Kaum Hun yang meningkat populasinya bermigrasi terus ke Constantinople dan Empayar Rom Timur, seterusnya menjarah Empayar Rom Barat pada tahun 450.

Bagi mencari tanah yang sesuai dengan gaya hidup nomad Hun, mereka menetap di dataran Hungary di Eropah Timur, membina markas di kota Szeged yang bertempat di Sungai Tisza. Atas keperluan tanah yang lebih luas untuk haiwan ternakan mereka, kaum Hun menguasai jajahan di sekeliling melalui hubungan sekutu atau penaklukan ke atas sebuah empayar yang maha luas, iaitu Rom yang punya jajahan dari pergunungan Ural di Rusia dan Sungai Rhone di Perancis.

Kaum Hun adalah penunggang kuda terhandal yang dididik sejak kecil dan dipercayai mereka adalah pencipta sanggurdi (tempat berpijak tergantung daripada pelana kuda), ciptaan yang boleh meningkatkan daya bertempur semasa menunggang kuda menggunakan lembing. Kemaraan kaum Hun pasti menggerunkan musuh sekitar kerana menjadikan kuda sebagai tunggangan terbaik serta sentiasa menukar kuda agar konsistensi kemaraan mereka tidak pudar.

Kelebihan kedua mereka adalah busur yang melengkung dengan fleksibel, menjadikan senjata panah berbahaya dari busur di Barat. Hanya menunggang kuda bersama busur dengan bantuan sanggurdi, mereka boleh memanah jarak dekat dan jauh dengan mudah. Taktik peperangan mereka bersifat mengejut, melakukan serangan kilat dan mencetuskan kegerunan kepada musuh. Ringkasnya, tentera kaum Hun hanya terdiri dari penunggang kuda dengan diketuai ketua yang gagah dan mampu memimpin rombongan tentera berkuda.

Kegemilangan kaum nomad dan berkuda ini muncul di zaman pemerintahan Attila, menjadi ketua kaum pada tahun 433 dan memulakan menjarahan bersiri di selatan Rusia dan Parsi. Beliau kemudian beralih kepada tanah Balkan setelah berlaku kekacauan dan huru-hara dalam kedua-dua jarahan sehingga memaksa mereka berundur. Pada tahun 450 Attila bersama 100,000 orang para pahlawan pergi ke empayar Rom Barat melalui Sungai Rhine di utara kota Mainz. Setelah mereka mara sejauh 100 batu dari Timur, beliau menjarah kota-kota di utara Perancis sehingga memaksa Aetius, jeneral Rom mengarah para tentera Gallo-Roman menghentikan penjarahan Attila yang ketika itu membedil kota Orleans. Di pertempuran Chalons, Attila dikalahkan.

Kekalahan dalam Pertempuran Chalons adalah salah satu pertempuran nekad dalam sejarah, sehingga pengamalan ajaran Kristian terkubur di Eropah Barat dan keseluruhan tanah telah didominasikan oleh orang Asia.

Attila kemudian menjarah Itali, bagi mencari sumber rompakan seterusnya. Sepanjang menjarah, rakyat Rom melarikan diri dan menyeberang ke pulau-pulau di luar pantai, sehingga pada akhirnya para pelarian menubuhkan kota Venice. Walaupun kekuatan tentera Rom melemah dan saki-bakinya berada di Gaul, para tentera Hun juga melemah kerana kempen pertempuran yang tidak henti, wabak, dan kebuluran di Itali. Dalam pertemuan bersejarah dengan Pope Leo I, Attila bersetuju untuk menyerah kalah.

Empayar Hun semakin melemah saat kemangkatan Attila pada tahun 453 kerana tiada pemimpin seterusnya setanding beliau untuk meneruskan legasi mereka. Ramai antara mereka memberontak dan membentuk beberapa kumpulan, kemudian bertempur sesama sendiri untuk mendapatkan kuasa kepimpinan. Kaum Hun kemudian pupus ditelan invasi kaum seterusnya dan menghilang dari sejarah dunia.

SUMBER:

1. Sejarah ringkas dari video game Age of Empires II.
2. Gambar 1: Attila, the Scourge of God, by Ulpiano Checa, 1887
3. Gambar 2: : Map 10 Empires and Barbarians. The Fall of Rome and the Birth of Europe. Peter Heather. Oxford University Press, 2010. Map template adapted from user Andrei Nicu
4. Gambar 3: http://www.galleryhistoricalfigures.com/figuredetail.php?abvrname=AtillaMounted


Bahasa Melayu Semakin Digilai Di Russia

Di negara-negara atas angin, wujud pelbagai institut pengajian bahasa Asia dan Afrika di universiti-universiti terkemuka milik mereka. Salah satu daripadanya ialah Institut Pengajian Asia dan Afrika (IPAA), Lomonosov Moscow State University (MSU).

Terdapat satu mitos yang menyelubungi kewujudan fakulti ini. Semasa Nikita Khrushchev mengadakan lawatan ke India pada tahun 1955, seorang wartawan bertanya sama ada wujud pengajian Bahasa Hindi di Kesatuan Soviet. Khrushchev menjawab pengajian tersebut wujud di sana.

Bagi mengelak ‘bohong sunatnya’ terbongkar, beliau mengarahkan sebuah fakulti yang didedikasikan kepada pengajian Asia dibuka di MSU pada 1956. Ia kemudian ditukar nama kepada IPAA dan nama tersebut terus kekal hingga hari ini.

Cerita sebegini mungkin mengundang tawa dalam kalangan alumni yang pernah menghadiri fakulti berkenaan. Bagi Dr Victor A Pogadaev, cerita realistik penubuhan institut itu ialah Rusia/Kesatuan Soviet melihatnya sebagai keperluan. Ini kerana sekitar akhir 40-an, 50-an dan 60-an menyaksikan negara-negara Asia dan Afrika mencapai kemerdekaan daripada belenggu penjajahan.

Dengan kemunculan negara-negara baru ini seperti Malaysia, Indonesia dan India, wujud keperluan menghasilkan pakar-pakar yang bukan saja arif tentang bahasa sesebuah negara. Malah, mereka juga perlu mempunyai pengetahuan mendalam negara-negara terutama dari segi sejarah dan kebudayaan.

Selepas ditukar nama kepada IPAA pada 1972, fokus utama mereka ialah pengajian Melayu-Indonesia. Sehingga hari ini, ia terus menjadi pusat utama pembelajaran Bahasa Melayu dan variannya di Malaysia, Singapura, Indonesia dan Brunei.

Dr Pogadaev yang menyertai fakulti berkenaan sebagai pelajar pada tahun 1965 masih ingat pengalaman manis semasa berada di situ. Bahasa Melayu diajar oleh Andrei Pavlenko dan Lyudmila Demidyuk, sejarah (Dega Deopik, Elizaveta Gnevusheva, Rustem Sevortyan dan Yuri Gavrilov), ekonomi (Alexander Pekarsky), kesusasteraan (Nadezhda Smurova) dan amali bahasa (Profesor Intojo dan Sjahrul Sjarif dari Indonesia).

Bagi mendapatkan latihan amali dalam Bahasa Melayu, Dr Pogadaev dan rakan-rakannya memilih Universiti Malaya sebagai tempat latihan pada tahun 1970. Walaupun kumpulan ini kecil, sebahagian besar daripada pelajar yang menamatkan pengajian kemudiannya memberi sumbangan besar kepada pengajian Bahasa Melayu-Indonesia di Rusia.

Salah seorang daripada mereka ialah Tatiana Dorofeeva. Menurut Dr Pogadaev, selain berkhidmat sebagai pensyarah Bahasa Melayu, Dorofeeva turut menyumbang sebagai penterjemah karya-karya Melayu ke Bahasa Rusia. Antara karya-karya Melayu yang diterjemah beliau ialah cerpen-cerpen Allahyarham Datuk Usman Awang dan novel yang dikarang Allahyarham Datuk Shahnon Ahmad, Seluang Menodak Baung.

Sementara seorang lagi alumni, Zhenya Rudenko bekerja di syarikat penerbitan Progress di bawah divisyen negara-negara Timur. Di situ, beliau bekerja sebagai penyunting karya-karya yang diterjemah pakar-pakar bahasa termasuk Bahasa Melayu. Salah satu karya terjemahan yang pernah disunting Rudenko ialah terjemahan Bumi Manusia yang dikarang oleh sasterawan Indonesia terkenal, Pramoedya Ananta Toer.

Manakala Alla Borukhovskaya yang bekerja di syarikat penerbitan sama bertanggungjawab menterjemah salah satu karya Datuk Usman Awang iaitu Tu.la.ng-Tu.la.ng Berserakan. Seda Kuznetsova pula menulis sebuah buku tentang budaya orang Jawa sebelum berpindah ke London.

Kini, usaha menyemarakkan pengajian Melayu-Indonesia kini diteruskan oleh generasi terbaru yang dihasilkan oleh fakulti berkenaan. Eugenia Kukushkina yang mengetuai Jabatan Bahasa Asia Tenggara turut mengajar Bahasa Melayu dan membuat penyelidikan tentang kesusasteraan Melayu.

Minatnya terhadap bahasa berkenaan turut dikongsi oleh pelajar-pelajarnya seperti Artyom. Bila ditanya oleh Dr Pogadaev mengapa dia berminat mengambil pengajian berkenaan, Artyom yang baru saja tamat pengajian memberitahu dia melihat Bahasa Melayu dan Malaysia sebagai menarik. Ini kerana Malaysia dilihat merangkumi semua ciri yang dibayangkan tentang sesebuah negara Asia – populasi pelbagai negara dan sejarah unik yang menggabungkan legasi Islam dan Hindu-Buddha sekaligus mewujudkan unsur Asia yang unik.

RUJUKAN:

A. Pogadaev, Victor. (2021). Malay language interest flourishing in Russia. New Straits Times.


Meledin: Sultan Yang Tidak Sekadar Menewaskan Tentera Salib. Baginda Menenggelamkan Mereka!

Perang Salib Kelima merupakan tindakan susulan kegagalan teruk yang berlaku pada 1204, iaitu ketika Perang Salib Keempat. Kezaliman yang berlaku ketika Konstantinopel dijarah teruk memusnahkan kesatuan dalam kalangan golongan Kristian. Sungguhpun begitu, Paus Innocent III masih lagi nekad untuk merangkul Baitulmuqaddis daripada tangan Islam. Pada 1213, baginda membuat pengisytiharan yang menyeru Dunia Kristian bersatu untuk berjuang. Namun sebelum bermulanya Perang Salib Kelima, berlaku sedikit masalah dalam kalangan golongan Kristian.

Pada ketika ini, Eropah sangat terbelah dengan konflik mazhab serta pendapat. Para raja diisytiharkan kafir oleh barisan paus. Konstantinopel yang merupakan kota paling agung di Eropah ketika Zaman Pertengahan diserang dan dijarah oleh angkatan ketenteraan Katolik. Para rahib dirogol. Pentas keagamaan semasa Konstantinopel jatuh diberikan kepada seorang pelacur. Terdapat banyak lagi penghinaan dibuat kepada penganut-penganut Ortodoks semasa Konstantinopel diserang.

Kali ini, Paus Innocent III tidak mahu perkara yang sama berlaku. Maka baginda mahu mengetuai kempen ketenteraan yang akan menjadi Perang Salib Kelima.

Tetapi baginda mangkat sebelum menjayakan kemaraan. Sebelum pemergiannya, sahutan berjuang diterima oleh Maharaja Jerman. Frederick II adalah orang terakhir yang Innocent III mahu melibatkan diri. Inilah individu yang dibenci banyak paus oleh kerana dasar-dasar luar negaranya. Berkali-kali baginda menyerang pengaruh Paus. Selama empat kali baginda diisytiharkan kafir. Dan Paus Gregory IX pula siap menggelarkannya Dajjal.

Maka Maharaja Frederick II dihalang daripada berjuang oleh pengganti Innocent III, iaitu Paus Honorius III. Bersama Raja Hungary dan Putera Austria. Gabungan dua wilayah ini berjaya menyatukan lebih daripada 32,000 bala tentera. Honorius III mampu mendapat lebih ramai lagi, jika barisan ketenteraan Georgia tidak dimusnahkan dalam serangan Mongol yang sangat dahsyat. Tindakan Mongol merampas Honorius III kekuatan seramai 45,000 tentera. Jika bala tentera ini dapat menyertai, tentu sekali peristiwa-peristiwa Perang Salib Kelima akan berubah.

Mungkin ini merupakan ketentuan Tuhan ataupun pembolehubah pasif atas tindakan sendiri. Akan tetapi, tidak sama sekali boleh dinafikan bahawa 32,000 orang adalah satu angkatan yang dahsyat. Inilah angka yang berjaya menundukkan kuasa Islam ketika Perang Salib Pertama. Tetapi bala tentera Salib akan berdepan dengan darah daging Sultan Salah ad-Din, bukannya Kilij Arslan.

Namun nama Salah ad-Din (Saladin) hanya mampu menaikkan semangat semata-mata. Sebaik sahaja baginda mangkat pada Mac 1193, kesultanan yang didirikan baginda terumbang-ambing akibat masalah warisan. Dan disinilah datang adik Saladin iaitu al-Adil Sayf ad-Din (Saphadin), yang sentiasa menjadi penasihat penting semasa kenaikan Dinasti Ayyubi.

Saphadin mendapati dirinya sesuai untuk menjadi orang tengah dalam pertelingkahan anak-anak Saladin. Pewaris utama al-Afdal didapati tidak mampu memerintah. Pada Mei 1194, Damsyik diserang adiknya iaitu al-Aziz. Perdamaian yang diusahakan Saphadin tidak bertahan lama apabila Aziz sekali lagi menyerang Damsyik. Dan Saphadin pun berpihak kepada Aziz pula, sekaligus mengambil Damsyik untuk dirinya. Baginda membenarkan Afdal lari ke kota Salkhad. Tetapi keamanan tidak bertahan lama apabila Aziz terkorban semasa memburu.

Kemangkatan Aziz memulakan peperangan apabila anak-anak Saladin melancarkan serangan terhadap Saphadin. Serangan demi serangan, Saphadin berjaya menewaskan mereka dan melantikkan diri sendiri sebagai Sultan. Kepimpinan baginda sangat baik, mengutamakan perdagangan dan perhubungan bersama negara-negara Salib. Perbendaharaan kewangan sangat diutamakan Sultan Saphadin, selepas sekian lama berperang semasa Perang Salib Ketiga. Pembinaan empayar Saladin juga memakan banyak kos. Maka pemerintahan Saphadin adalah lebih kepada pengekalan, bukannya perkembangan.

Sultan Saphadin memperbaharui sistem kewangan serta percukaian. Berdepan dengan gempa bumi serta kemarau, baginda berjaya mengharungi segala rintangan. Sambil memerintah, baginda juga mengukuhkan silaturahim dalam keluarganya. Salah satu langkah adalah perkahwinan puterinya bersama anak Saladin, Az-Zahir Ghazi, untuk menghentikan segala pertelingkahan antara dua cabang keluarga mereka.

Hubungan baginda dengan Negara-Negara Salib tidak membuahkan hasil yang diingini. Perang Salib tetap berlaku. Dan baginda tidak bersedia untuk berdepan dengan kebesaran skala serangan. Baginda meskipun sudah uzur pada usia 72 tahun bergegas untuk mempertahankan Palestin daripada angkatan tentera Salib. Tetapi serangan kedua di Mesir memberikan baginda kejutan besar yang baginda lantas jatuh sakit dan mangkat.

Dari sinilah datangnya pewaris baginda. Sultan al-Kamil Nasir Ad-Din atau lebih dikenali sebagai Meledin merupakan seorang pemimpin yang cekap. Semasa ayahandanya berkuasa, Meledin telah banyak membanting tulang sebagai wizurai kepada kesultanan Ayyubi. Kemangkatan Saphadin membahagikan wilayah-wilayah Ayyubi kepada tiga. Meledin mendapat Mesir, manakala adik-adiknya Muazzam dan Ashraf menguasai Palestin, Transjordan dan Syria serta Jazira.

Anak-anak Saphadin menunjukkan kesatuan yang tidak langsung didapati dalam kalangan anak-anak Saladin. Muazzam dan Ashraf mengiktiraf penguasaan Meledin dan bersama-sama berdepan dengan musuh dari luar yang telahpun bertapak di bumi Mesir. Sultan Meledin lantas mempertahankan Damietta. Tetapi pada 1219, nasib baginda tidak begitu baik. Komander Imad ad-Din mencetuskan masalah apabila cuba menjatuhkan Sultan Meledin. Maka baginda terpaksa melarikan diri buat sementara waktu. Akibat ini serta kebuluran dan penyakit, penyerang-penyerang Salib merangkul Damietta daripada genggaman umat Islam.

Sultan Meledin sudahpun bersedia untuk melarikan diri ke Yaman, yang dikuasai anaknya al-Masud. Tetapi kedatangan pantas Muazzam dari Syria memusnahkan segala rancangan jahat Imad ad-Din. Sultan Meledin kemudian cuba mencapai perdamaian bersama Tentera Salib. Tetapi kesemuanya ditolak oleh wakil Paus Honorius III iaitu Pelagius Albano. Sultan Meledin bersedia untuk memberikan Baitulmuqaddis pun demi Damietta. Apabila Putera William I mengetahui apa yang dibuat Pelagius, baginda terus membatalkan hasrat perjuangan dan kembali ke Belanda.

Maka Damietta tergelincir kepada pihak Salib, akibat pertelingkahan dalam kalangan umat Islam sendiri. Dan Damietta dalam genggaman Salib pula bergegar susulan berlakunya pertelingkahan pula. Maharaja John I menuntut Damietta untuk dirinya pada 1220. Pelagius tidak menerima tuntutan ini. Dan John I pun mengikuti jejak William I, meninggalkan perjuangan dan pulang ke Acre pada 1221. Tetapi baginda kembali untuk menyertai kemaraan ke Kahera pada Julai tahun yang sama.

Kemaraan ini diperhati dengan teliti. Sultan Meledin menggerakkan serbuan demi serbuan untuk menipiskan bilangan serta semangat mereka. Baginda berjaya membuatkan 2,000 anggota tentera berhenti untuk pulang kembali ke Damietta. Mereka terselamat daripada bala yang menanti ketenteraan Salib. Kemaraan ke Kaherah berakhir dengan padah yang tidak terfikir. Mereka tidak menyedari bahawa mereka sedang mara di dalam terusan yang kering. Sultan Meledin sekadar membuka empangan untuk membanjiri terusan ini dengan air sungai Nil.

Tersekat akibat air, dengan bekalan makanan termusnah, tentera-tentera Salib terpaksa mengundurkan diri untuk memasuki dalam rahang Sultan Meledin pula. Baginda tidak memberikan belas kasihan. Baginda menyerang mereka di satu malam secara habis-habisan. Pelagius yang menolak semua permintaan perdamaian Sultan Meledin akhirnya menyerah kalah.

Dan Damietta dikembalikan kepada Sultan Meledin demi pembebasan tahanan-tahanan perang. Mereka membuat perjanjian perdamaian selama lapan tahun dengan syarat pengembalian secebis daripada Salib Mutlak, iaitu salib asal yang mana Isa ibn Maryam dibunuh menurut kepercayaan Kristian. Perkara ini tidak dipenuhi Meledin kerana, seperti yang boleh difikirkan, baginda tidak pernah memilikinya. Tetapi kegagalan Perang Salib Kelima mencetuskan sentimen anti-Paus secara besar-besaran.

Apa yang boleh dijadikan iktibar adalah bagaimana pertelingkahan dalaman boleh merosakkan segala usaha kearah kejayaan. Yang harus ditekankan adalah bagaimana Kesultanan Rom membelakangkan saudara seagama demi pihak Salib. Untuk menakluki Damietta, pihak Salib membuat persefahaman bersama Sultan Kaukavus I, yang menyerang pihak Ayyubi di Syria.


Misteri Kema.tian Genghis Khan Akhirnya Diselesaikan!

Sebut saja Genghis Khan, ramai orang tahu lelaki inilah yang menyediakan batu asas kepada pembentukan Empayar Mongol yang luas. Genghis atau nama sebenarnya Temujin mangkat pada usia 65 tahun pada tahun 1227 Masihi. Tetapi punca sebenar kemangkatan baginda diselubungi misteri dan mitos kerana terdapat pelbagai cerita berbeza-beza bagaimana Genghis menemui ajalnya.

Terdapat banyak cerita kemangkatan baginda sama ada melalui orang Mongol atau pihak yang memusuhinya. Dalam satu riwayat, baginda mengalami kehilangan da-rah yang banyak selepas diti-kam atau dipo-tong kemaluannya oleh seorang puteri berdarah Tangut. Riwayat lain memberi versi Genghis mangkat akibat terjatuh dari kuda, gugur dalam kempen di China atau terkena anak pa-nah dalam kempen terakhirnya di Xia Barat.

Kisah ini dirumitkan lagi dengan urusan pemakaman baginda. Bagi mengelak gangguan moral terhadap ten-tera Mongol yang berjuang di Xia Barat, urusan pemakaman dibuat secara rahsia. Pasukan berkuda yang diamanahkan membawa ma-yat Genghis membu-nuh sesiapa saja yang berada di laluan mereka bagi mengelak laluan mereka diketahui sesiapa.

Selepas urusan pemakaman selesai, seribu ten-tera berkuda digerakkan di atas makam untuk menghilangkan sebarang jejak atau klu makam baginda. Selepas mereka selesai melakukannya, kesemua seribu ten-tera ini dibu-nuh sekaligus memastikan rahsia lokasi Genghis tidak akan diketahui sampai bila-bila.

Ahli paleopatologi dari Universiti Flinders di Adelaide, Australia, Francesco Galassi menyifatkan kemangkatan raja dan maharaja dalam Tamadun China banyak diselubungi oleh mitos dan spekulasi. Kisah-kisah sebegini dijaja bertujuan menaikkan prestij baginda pasca-kemangkatan dan mengelirukan mana-mana pihak tentang sebab sebenar kemangkatan. Kadang-kadang, sebab sebenar kemangkatan jauh lebih ringkas daripada apa yang disangka.

Pandangan Galassi turut disokong penyelidik biologi dari Universiti Adelaide, Wenpeng You. Dengan mengkaji sejarah kehidupan baginda, mereka mendapati semasa kemangkatannya, Genghis berada di puncak kekuasaan, dihormati oleh para pengikutnya dan mendapat jagaan rapi pakar. Ini menyebabkan teori pembu-nuhan politik atau dira-cun yang dikemukakan sebelum ini ditolak.

Galassi dan rakan penyelidiknya kemudian mengkaji teks Sejarah Yuan yang diterbitkan semasa era Dinasti Ming. Menurut keterangan manuskrip tersebut, Genghis ditimpa demam sebelum mangkat dalam tempoh lapan hari selepas ditimpa penyakit tersebut. Pada awalnya, demam tifoid dikatakan sebagai punca kemangkatan tetapi tiada simptom klinikal seperti sakit perut dan muntah-muntah direkodkan.

Dengan situasi pandemik Covid-19 yang masih melanda dunia hari ini, Galassi dan rakan-rakan penyelidiknya teringat hanya satu penyakit yang berupaya meninggalkan kesan sebegitu rupa ketika itu iaitu wabak bubonik. Bagi salah seorang ahli kumpulan Dr Elena Varotto, ini menunjukkan wabak berupaya mengan-cam sesiapa saja baik Covid-19 (dunia moden) atau bubonik (Genghis Khan).

Beliau percaya penularan wabak seperti Covid-19 atau bubonik memberi kesan bukan saja dari segi perubahan kepimpinan tetapi juga perubahan naratif sejarah itu sendiri. Galassi menambah diagnosis yang dibuat pasukannya dilihat logik dan bertepatan dengan fakta sejarah. Tetapi sebagai pengesahan, makam Genghis perlu dikesan bagi membolehkan ujian klinikal boleh dijalankan. Sayang sekali, itu dianggap mustahil untuk dicapai…

RUJUKAN:

Cowie, A. (2021). Mystery of Genghis Khan’s Death Considered Solved. Ancient-Origins.

Choi, C. (2021). The story you heard about Genghis Khan’s death is probably all wrong. LiveScience.


Pengepungan Fort Pitt: Senjata Biologi Yang Membantai Puak Pribumi Amerika

Perkenalkan kepada kalian, Pengepungan Fort Pitt yang berlaku pada tahun 1763, sekitar 22 Jun hingga ke 10 Ogos 1763, di Pittsburgh, Pennsylvania antara puak pribumi Amerika dan juga British. Pertempuran ini berlaku kerana sikap cabul British yang tidak menghormati perjanjian dan janji mereka dengan pribumi Amerika yang mereka akan meninggalkan bumi Amerika selepas perang dengan Perancis.

Keenganan British telah membawa kepada Pemberontakan Pontiac. Saya tidak mahu mengulas lebih lanjut tentang kronologi-kronologi yang berlaku dalam pertempuran ini kerana asas utama artikel ini adalah menceritakan apa yang telah dilakukan oleh British dalam pertempuran ini.

Ketika puak-puak pribumi Amerika sedang menghampiri Fort Pitt yang menjadi tempat kediaman tentera-tentera British ketika itu, orang penting daripada salah satu daripada puak pribumi Amerika telah berjumpa dengan pegawal-pegawal yang bertanggungjawab menguruskan Fort Pitt telah memberi amaran kepada mereka bahawa terdapat ketumbukan tentera daripada puak-puak pribumi Amerika sedang menghampiri Fort Pitt untuk menyerang.

British yang sedang berkampung di Fort Pitt engan berundur daripada kubu itu, sebaliknya mereka mempunyai rancangan lain. Kebetulan, ketika berlakunya pertempuran itu, wabak Smallpox (cacar) sedang melanda para tenteranya. Rancangan British ketika inilah ialah mahu menghadiahkan dua buah selimut yang telah digunakan dalam wad yang merawat penyakit Smallpox kepada seorang pahlawan pribumi Amerika bernama Turtleheat dan seorang pemimpin salah satu puak pribumi Amerika yang bernama Maumaultee.

Jeneral Amherst menulis kepada Colonel Bouquet yang ketika itu dalam perjalanan membantu beberapa buah kubu British yang sedang dikepung seperti berikut:

“Bukankah sangat tersusun rancangan untuk menghantar smallpox dalam kalangan puak asli Amerika? Kita mesti menggunakan segala stratergi perang yang secukupnya bagi mengurangkan kekuatan mereka.”

Dalam masa yang sama, Jeneral Amherst telah memuji langkah yang dilakukan Captain Ecuyer yang terlebih dahulu telah menghadiahkan selimut yang diambil dari pesakit Smallpox yang dirawat dalam hospital British sendiri. Kolonel Bouquet yang menerima surat itu membalas seperti berikut:

“Saya akan berusaha untuk memastikan wabak Smallpox tersebar dikalangan mereka menggunakan beberapa buah selimut yang bakal jatuh ke tangan mereka, dan dalam masa yang sama, saya akan cuba memastikan yang saya tak terjangkiti dengan wabak ini.”

Balasan daripada Jeneral Amherest adalah seperti berikut:

“Kau akan dengan sehabis baik untuk memastikan wabak tersebar dikalangan mereka, walau dengan selimut sekalipun, dan dalam masa yang sama, kau harus melakukan cara yang lain untuk menghapuskan bangsa yang bangsat ini.”

(Terjemahan kasar daripada saya untuk pemahaman orang awam tentang isi surat mereka)

Akibatnya, wabak Smallpox ini tersebar dikalangan puak-puak pribumi Amerika ini. Oleh kerana pada waktu itu, Dr Edward Jenner yang mencipta vaksin kepada penyakit wabak Smallpox bukanlah lahir dari kalangan puak asli pribumi Amerika ini, maka wabak itu tersebar dan membunuh banyak nyawa. Puak-puak pribumi ini menjadi lemah dan memudahkan Tentera British dalam peperangan. Apa yang berlaku kerana senjata biologi ini telah menarik perhatian seorang doktor bernama David McClure yang telah melawat Pitssburgh beberapa tahun kemudian sambil mencatatkan seperti berikut:

“Ketika puak-puak pribumi Amerika melancarkan serangan mengejut ke atas Fort Pitt, aku mendapati bahawa penghuni kubu tersebut telah menemui cara untuk menyebarkan wabak Smallpox dikalangan puak-puak pribumi Amerika ini. Sesungguhnya, apa yang berlaku itu lebih dahsyat kesan kehancurannya daripada sebarang senjata api, atau artileri yang dimiliki oleh Kolonel Boquet!”


Dunia Di Sekeliling Kita Sebenarnya Hologram

Kalau kita lihat daripada sudut pandang kuantum, dunia ini memang pelik. Kita tak tahu realiti dunia ini macam mana sehinggalah kita melihatnya.

Sehingga kini, saintis telah menerima bahawa cahaya itu mempunyai sifat zarah dan gelombang dalam masa yang sama. Tapi, cahaya itu akan berada dalam keadaan macam itu kalau kita tak melihatnya (mencerap).

Kalau kita mula mencerap cahaya tersebut, cahaya akan menjadi salah satu daripada dua sifat tadi. Sama ada jadi gelombang ataupun jadi zarah. Kalau kita tak cerap, dia jadi dua-dua. Pelik, kan?

Benda macam ini bukan sahaja berlaku pada sifat, tapi berlaku juga pada perkara lain seperti kedudukan contohnya. Elektron boleh berada di banyak tempat dalam satu masa sehinggalah manusia cuba nak cerap elektron itu.

Jadi, realitinya, saintis tak tahu macam mana keadaan zarah yang hidup dalam dua keadaan itu dalam satu masa kerana bila manusia cuba nak lihat, keadaan itu akan ‘runtuh’.

Ini yang berlaku pada dunia paling kecil. Dunia yang membina objek. Dunia yang menjadi asas-asas pembinaan manusia dan segalanya kita nampak di depan mata kita.

John Locke adalah antara pelopor idea empirisism. Konsep paling popular adalah ‘tabula rasa‘. Locke kata, ilmu pengetahuan hanya mampu diperoleh melalui pengalaman. Sejak manusia lahir, manusia tak tahu apa-apa seperti papan putih kosong sehinggalah dia melalui pengalaman untuk mendapatkan pengetahuan.

Locke menolak sebarang bentuk sumber ilmu secara asliah yang masa itu dia menolak idea Rene Descartes. Sumber ilmu secara asliah ini adalah idea tentang ilmu itu telah ada dalam minda manusia, cuma perlu rasional untuk mendapatkannya.

Kemudian, George Berkeley menolak idea Locke sehinggalah dia meragui segala kewujudan di sekelilingnya.

Dan akhirnya, Berkeley kata, tiada yang wujud dalam dunia ini kecuali persepsi kita sendiri. Maksudnya apa?

Maksudnya, realiti tak wujud sehinggalah kita melihatnya!

Idea Berkeley semacam mendahului zamannya sebelum idea kuantum itu ditemui. Apa yang Berkeley bawa, aku fikir ada kebenarannya sebab kuantum pun kata begitu.

Realiti terhasil berdasarkan persepsi.

Tapi, berbezanya idea kuantum dan idea Berkeley adalah, sebelum manusia melihat, kuantum kata realiti berada dalam ‘kekeliruan’. Tapi Berkeley kata realiti tak wujud.

Tapi masih persamaan keduanya adalah realiti adalah hasil daripada kesedaran dan persepsi manusia.